
Naša djeca 

pošta su evo opet u školu, opet su nakon lijepo 1 bez- 
brižno provedenih praznika sklopili prijateljstvo s knji- 
gom, da se s njom pripravljaju za život, koji ih čeka. 
Velika je s#da dužnost sviju roditelja i sviju uzgoji- 
telja, da upotrijebe sve mogućnosti, da odnos izme- 
đu djeteta i knjige doista bude što većma prijatelj- 
ski, a fte da se možda prometne i u neprijateljstvo. 
Glavna je uzgojna vještina postići kod školskog dje- 
teta, da zavoli knjigu. Samu školsku knjigu dijete ni- 
kad ne će zavoliti, koliko to želimo, ako ne uzmemo 
u pomoć i druge knjige, osobito dječje zabavne knji- 
ge. Takvu će knjigu svako dijete brzo zavoljeti. A 
tu ljubav prema takvoj knjizi treba tada polako raz- 
vijati u ljubav prema knjizi uopće. Iz te ljubavi onda 
ne će izostati ni školska knjiga. U tom je eto velika 
uzgojna vrijednost dječjih zabavnih knjiga, koje tre- 
ba djetetu davati u stalno vrijeme tijekom cijele 
školske godine, da uz nju osvježi svoj duh .i uzvoli 
dobro štivo. Baš ovih dana izašla je nova knjiga 
Knjižnice Dobre Djece - — ^»Potkarpatske pri^e« od 
Mastitfovića — pa je to najljepša prigoda, da odmah 
na početku školske godine dijete dobije zaista krasnu 
i vrijednu knjigu. A skorih dana eto i »Male Mlado- 
sti«, koja će svaki mjesec djeci donositi nove radosti. 

EVROPSKA KULTURA NA RASKRŠĆU 


Evropa proživljava teško doba. Nije to samo 
gospodarska kriza, koja je stisla sve evropske 
narode (a i narode izvan Evrope), nego još više 
duševna kriza, koju proživljuje čovječanstvo, 
a u prvom redu stanovništvo Evrope. Završuje 
.se jedno razdoblje evropske duševne revolucije, 
koje sebi nismo još uvijek pravo svijesni, te 
baš zato evropski narodi danas u ovim nevo- 
ljama ne znaju pravo da se snađu, nego vrlu- 
daju i lijevo i desno i biju glavom i tamo, gdje 
od tog nastaju samo nepotrebne boli i štete. 

Čovječanstvo je, otkad postoji, već više puta 
proživljavalo velikih duševnih revolucija, od ko- 
jih je najveća bila ona, koju je prije 19 sto- 
ljeća stala provoditi Kristova nauka. Tri sto- 
ljeća su morala proći, dok ta duševna revolu- 
cija, što ju je Evropi donijelo kršćanstvo, nije 
bila dovršena i dok kršćanstvo nije prevladalo 
nad rimskim poganstvom. Tada je nastupilo do- 
ba, u kojem je Evropu preporodila kršćan- 
ska kultura. Tisuću godina traje to napre- 
dovanje kršćanske kulture u svim smjerovima 
obuhvatajući sve grane ljudskoga života i rada. 
To je ono razdoblje evropske povijesti, koje 
se zove srednji vijek, razdoblje nedostiživih te- 
kovina duševnih, kojima se i danas ne možemo 
dosta nadiviti. Ali nakon tih tisuću godina ve- 
likog i svestranog razvoja kršćanske kulture 
nastaje opet preokret, koji je simbolički ozna- 
čen ovim brutalnim događajem: Kad je Papa 
Bonifacije VIII. izdao bulu »Unam sanctam« 
(»Jedinu svetu«), u kojoj je branio suvereno 
pravo Crkve proti kraljevskom apsolutizmu, 
poslao je francuski kralj Filip IV. Papi odgo- 
vor po svom poslaniku Skiarri Kolonni, a taj 
je donijevši kraljev odgovor ćušnuo Papu, te 
je časnom starcu pala tijara s glave. Možemo 
reći, da je taj zaista nevjerojatno smioni i ne- 
smiljeni čin simbolička oznaka, kako kršćanski 
srednji vijek pada, a novovjeko pogan- 
stvo počinje dizati glavu. Tu počinje razdob- 
lje nove duševne revolucije, koja danas pro- 
življava svoje posljednje trzaje, a ti su trzaji 
to jači i to bjesniji, što su posljednji. 

Ovo šest stoljeća novovjeke poganskim du- 
hom nadahnute kulture jest stalno i postepeno 
tjeranje Krista iz ljudskoga društva. Najprije 
se stadoše otresati Krista vladari po kraljev- 
skim prijestoljima, zatim Ga stadoše izgoniti 
iz umjetnosti, iz književnosti, iz znanosti, sa 
sveučilišta, iz politike, iz gospodarskog života, 
iz škole, a napokon danas i iz obitelji. Tu je 
posljednji juriš: obitelj još treba raskršćaniti, 
treba joj oduzeti kršćanske temelje, to jest 
razbiti je. Kad to bude postignuto, onda ne 
ostaje od stare kršćanske kulture više ništa. Ta- 
da će kulturu sačinjavati samo ovo troje: teh- 
nika, uživanje i oholost. Tim će razvoj novo- 
vjeke poganske kulture biti dovršen. 

Zar ne vidite, da se prevlast tih triju glavnih 
sila te novopoganske kulture već jasno ističe? 
Tehnika se izdiže iznad sviju tvorevina ljud- 


skoga duha (iznad znanosti, književnosti i 
umjetnosti). Uživanje je danas jedini cilj sva- 
kom čovjeku, te su sve rjeđe pojave stare ple- 
menite nesebičnosti i požrtvovnosti. A oholost 
je preuzela mah nesamo u privatnom životu, 
gdje čovjek u čovjeku sve manje gleda brata, 
nego i u javnom životu, popela se dapače u 
obliku raznih fašizama i rasizma na čelo drža- 
vama te prijeti općom katastrofom. 

Može li tko vjerovati, da će tehnički napredak 
sam po sebi stvoriti jedamput raj na zemlji, kad 
eto na svoje rođene oči vidimo, da sve veći 
tehnički napredak prouzročuje samo sve veće 
nevolje i baca u sve očajniju bijedu sve veći 
broj ljudi? Tehnički napredak stvara mjesto 
raja ljude bez ideala, ljude bez nade, ljude bez 
posla, bez kruha i bez radosti. 

Nije onda čudo, da je u svijetu nestalo sva- 
kog samopouzdanja i svakog povjerenja. Go- 
vorite s kim vam drago, bilo sa seljakom ili 
učenjakom, s radnikom ili ministrom, govorite 
sa zaslijepljenim štovateljem tehnike, s bez- 
vjercem, koji je presićen humanitetom (čovjeko- 
ljubljem), pa ne ćete ni u jednog više naći 
onog nekadanjeg samopouzdanja. Svaki je bes- 
pomoćan, ne zna, što bi i kako bi. Ali tražite 
još dublje: čim otpuhnete šuplje fraze, u koje 
se omataju današnji junaci na jeziku htijući u 
svem voditi prvu riječ, odmah ćete otkriti, ka- 
ko nitko više pravo ne vjeruje i ne može više 
iskreno vjerovati, da razvojem civilizacije i do- 
sadašnjim ljudskim sredstvima čovječanstvo 
uopće može postići bolju budućnost. Do tog je 
eto dovelo pogubno nastojanje živjeti bez Boga 
i proti Bogu, da danas čovječanstvo, kojemu 
je oteta vjera u Boga, ne vjeruje zapravo više 
ni u što. I osvjedočili smo se, kako su se sve 
tekovine bezbožne kulture zapravo okrenule 
proti samom čovječanstvu. 

I sada eto stoji čovječanstvo razočarano i 
idejno posve iscrpljeno. U tom pogledu nije još 
od Kristova doba nijedno doba bilo takvo, kao što 
je ovo, koje mi danas proživljujemo. U svakom 
kulturnom razdoblju postojali su ideali, pa ma- 
kar često bili i pogrešni. Bilo je oduševljenja. 
Ljudi su znali raditi za opsežne i važne ideje 
(misli), te je to njihovo nastojanje bilo nošeno 
idealizmom. A danas? Kao da je taj oganj 
ljudskih duša posve ugasnuo. Mjesto idealizma 
zavladao je skepticizam, koji nevjerovanjem 
ruši svaki polet, a tim onemogućuje i svaki 
uspjeh već unaprijed. Uza nj cvate samo teh- 
nika, šport i uživanje, dakle samo ono, što je 
tijelu dohvatljivo, što je opipljivo i što godi ma- 
nje dobrim tjelesnim sklonostima. Ali da um 
razapne svoje krila, da se srce zagrije za velika 
djela, toga kao da više nema. 

Tu je eto evropska kultura na raskršću. Pod 
njom se lomi i rusi. Kuda će krenuti? Na to 
veliko pitanje, najsudbonosnije od sviju pita- 
nja, treba naći odgovor. O tom odgovoru za- 
visi ili spas ili potpuna propast. DR S . T. 

HRABRI DJEČAK 


Prve sjene sutona spuštaju se nad zemlju. Na 
zapadu još posljednji crveni traci — na istoku 
već sasvim sivo i hladno. Šuma se polagano 
sprema na počinak. Vjetar divlje huči kroz gra- 
nje, dere suho lišće sa drveća, a šuma ječi i ste- 
nje pod udarcima bure . . . 

Kao razdražena zvjerka hrli netko preko gra- 
nja i mahovine. To je dijete, jedar deset godina 
star dječarac. Mora k liječniku. Otac je une- 
srećen, pao je sa ljestava. Dječaka prolazi jeza, 
kad misli na bolno iskrivljeno očevo lice: — 
krv mu tekla iz ustiju i ledila se u zamršenoj 
bradi . . . nemoćno je visjela lijeva ruka ... le- 
žao je jecajući dolje na gumnu. 

Majka se skoro onesvijestila od straha. Šta da 
radi? Dvor je ležao na osami, daleko — ona je 

sama sa bolesnim mužem i sedmero male djece. 
Zalomi rukama: 

»Milosrdni Bože! Netko bi morao . . .« 

»K liječniku, majko?« reče desetgodišnji Fra- 
njo, najstariji od djece. »Ja ću ga potražiti!« 

»Ti, Franjo, ti?« odahne majka. Ali odmah 
zatim nastavi nanovo zabrinuta: »Ti, Franjo? 
Veliki Bože! Već je kasno! I smrkava se... I 
ta zima! Put je dalek. Zalutat ćeš noću. Bit će 
te strah!« 

»Idem. Već ću naći put. Ne će me biti strah,« 
reče hrabro dječak ... On je htio da bude hra- 
bar. Silio se ocu za volju, iako ga je već pomalo 
hvatala strava. 

Majka je uzdisala. Ona bi sama išla. Ali ne 
može da trči, novi život klija u njoj. Dječak je 
nestrpljiv: 

»Gledaj oca . . . kako ga boli! Umrijet će . . .« 

Tad mu majka naturi kapu na glavu i ovije mu 
dršćućim rukama još jedan gunj preko leđa. 

»Idi! Trči! U ime Božje!« 

I dječak se žurio. Išao je već preko jednog 
sata kroz mračnu šumu. Dobar dio puta bio je 


već za njim. On se nadao, da će put, koji se može 
jedva u dva sata prevaliti, prijeći za sat i pol. 
Strah i briga za oca gonili su ga. Nije poznavao 
umora . . . 

Ah gle! Već postaje sve mračnije, sve tiše i 
neugodnije oko njega. I spopade ga mala boja- 
zan. Ali je jača još misao na oca . . . Bože, ne 
daj, da se dogodi kao ono, kad je išao zbog 
Anice, male sestrice! I onda je trčao k liječniku. 
Istim putem . . . Samo — po danu. I kako se 
žurio! I ... i onda . . . već je ležala mrtva i hla- 
dna, kad se on vratio . . . Ako sada i otac . . .? 
Srsi ga prođoše. Ne, ne! To se ne smije dogo- 
diti! Ne smije! Veliki Bože! Nemoj nam uzeti 
oca! Mi ga trebamo! I . . . i . . . uzmi radije mene, 
ako već ne ide drukčije. Samo pusti oca! On je 
potrebniji od mene ... — Tako se molio mali 
dječak spreman na žrtvu. Neprestano je molio i 
trčao. 

Odjednom stane i zadrži dah. Sluša. Zvuk 
zvona — još . . . još . . . napola prigušen od 
oluje. Sva zvona zvone. On uzdrhta. »Isuse! Ko- 
liko zvone! Otac . . .« Ali je već slijedećeg tre- 
nutka znao, da to ne može biti . . . 

Ali šta bi to moglo biti? Sad u noć . . . tolika 
zvonjava. Običajni večernji zvon, već je davno 
odzvonio . . . Dječak je gledao plaho u dolinu, 
u tamu, otkuda su dolazili zvuci. I odjednom se 
sjeti. Prepoznao je selo, do njega odmah če- 
tvorina posijana svijetlima. Groblje! Dušni dan. 
Dječak je duboko disao. Sasvim je bio zabora- 
vio, da je danas dušni dan. A htio je još danas 
s ocem i braćom na groblje! Onamo, gdje su 
počivali djed i Anica ... No na onom strmom 
brdu . . . otac se požurio i tad . . . 

Još neko vrijeme pratili su zvukovi dječaka . . . 
A kad je i posljednji zvuk odjeknuo, obuze ga 
ponovo — strah. Sad je čuo jasnije strašne gla- 
sove noći: tamo je prestrašena divljač, a tu iz 
sna probuđena ptica ... I želio je da već jednom 
dođe na cilj. Put mu se činio beskonačan. 

Odjednom, kod jednog zaokreta pruži se pred 
njim malo jezero. Crveni se mjesec pojavljivao 
i nestajao između rastrganih oblaka ... te se 
odrazivao u jezeru . . . Dječak se sjetio prasta- 
rih priča, koje mu je jednoč djed pripovijedao. 
O brodaru, koji mami djecu i baca ih u vodu. 
Čini mu se, da vidi strašnog starca ... Ali nel 
To ne postoji u zbilji, — govori sam sobom. — 
To je samo priča ... I opet se žurio dalje. Opet 
ga je hvatao strah. Samo dalje, dalje! Znao je, 
da je odmah za jezerom selo, ali je morao proći 
preko — groblja . . . Odmah do njega je crkva, 
a malo dalje cilj. Oh, Bože! Samo da nema gro- 
blja ... ali put baš vodi preko njega i to je je- 
dini put, drugoga nema. Ah da, ipak ima drugi, 
ali taj je mnogo dulji... Svako oklijevanje je 
grijeh. Moglo bi biti prekasno za oca. 

Dječak posrne. Groblje je već tu. Skrstio je 
ruke na prsima i duboko uzdahnuo. Onda se 

trgnuo i stisnuo zube. Ali zar će biti tako ku- 
kavan! Sramota! Ta po danu se ne boji groblja, 
pa zašto da se boji sad? On će samo pretrčati . . . 
Ne će ni gledati na grobove ... A ipak mora. 
Nešto ga sili, da gleda na stranu. Sve je pusto. 
Cdjekoja svijeća još tinja — jedini život u car- 
stvu mrtvih. Dječaku postade čudno pri duši . . . 
Ah, da . . . danas mrtvi ne spavaju ... i prođoše 
ga srsi. 

Jurio je. Htio je da zatvori oči, ali nije mo- 
gao. Neprestano je zurio u grobove. O Bože! 
Tamo! Zar ga ne gleda neka šuplja lubanja? I 
amo i tamo, sa svih strana! Mrtvačka glava sa 
svijetlom u očnim šupljinama. 

Umiri se, dječače, umiri — misli u sebi — to 
su samo staklene kugle, u kojima gore svjećice. 
Ali dječak je bio izbezumljen od straha. Hladan 
znoj curio mu niz lice, po tijelu. Odjednom mu 
postade vruće i nešto ga gušilo. Istrgne gunj 
sa ramena, rastvori košulju. Hladan vjetar dunu 
preko golih grudi. Iznenada se trgne. Sad ga 


je već stigao ... i uhvatio za ruku! U dječako- 
vim se žilama sledila krv. Sad je kraj . . . 

Odjednom mu kao munja sjevnu briga za oca. 
Sveti Bože! Mrtvi ga ne smiju dobiti! Otac . . . 
otac ... I opet je jurio. Gunj ostane na jednom 
grmu; kapa mu padne. Ali strah, briga i očaj 
tjerali su dječaka dalje preko groblja uza crkvu. 
Kako je bio beskrajan onaj put! 

Konačno! Ipak! Sav uznojen stajao je pred 
liječnikovom kućom. I povukao zvono, koje sa- 
blasno odjeknu u noćnoj tišini. Tresući se i cvo- 
koćući zubima ispriča liječniku, što se dogodilo. 

Liječnik ga ljubezno pogladi po kosi: 

»Ali, dijete! Tako si trčao! Jesi li se jako bo- 
jao? Ti si hrabar dječak!« 

I omota ga u gunjeve i privine čvršće k sebi 
u kola . . . Kad je stigao do osamljenog dvora, 
donio je prestrašenoj, zabrinutoj ženi pomoć 
za bolesnog muža, a nestrpljivoj majci teško 
oboljelo dijete. 

...Oca su spasili. Umjesto njega pošao je 
hrabri, požrtvovni dječak u vječnu domovinu. 


ŽENA IZUMITELJ POŠTANSKE MARKE 


Poštanske marke su postale dnevna potreba 
kulturnog čovjeka. Uvijek ih upotrebljava: bilo 
da dopisuje poslovno, bilo da se kome javlja sa 
izleta. Jednom riječi one omogućuju u suvreme- 
nom životu, da ljudi, makar živjeli u najudalje- 
nijim krajevima, ostanu u vezi i da obavljaju 
poslove upravo tako, kao da se nalaze u jednom 
mjestu. Važnost je poštanskih maraka naročito 
velika danas, kada je promet u svakom smislu 
vrlo živ i velik. Osim toga su poštanske marke 
poznate kao omiljeli predmeti, koje strastveno 
sakupljaju t. zv. filatelisti ili sakupljači maraka. 
Među filatelistima imade i okrunjenih glava kao 
što je na pr. engleski kralj Đuro, čije su zbirke 
poznate zbog rijetkih maraka, koje se više ni- 
gdje ne mogu dobiti i koje uslijed toga imadu 
nevjerojatno visoku cijenu. 

Dosad se obično držalo, da je poštanska mar- 
ka pronađena nekako pred stotinu godina. Kao 
izumilac marke vrijedio je Englez Čelmers. On 
je imao tiskaru pa je ujedno poštanske marke 
odmah istiskao te ih ponudio engleskoj vladi. 
Međutim su vladini stručnjaci odbili ovaj njegov 
izum smatrajući, da poštar može tintom nazna- 
čiti vrijednost pošiljke i da za to nijesu potrebne 
nikakove marke. Tek šest godina poslije Čelmer- 
sova izuma opazila je engleska vlada, da je taj 
izum ipak dobar i da bi neobično mogao poje- 
dnostaviti promet na engleskim poštama. No 
svejedno Čelmersova tiskara nije dobila na- 
rudžbu, da tiska veću količinu poštanskih ma- 
raka. Narudžbu su dobila druga dva tiskara, koji 
su skoro iza toga postali milijuneri, dok je sam 
Čelmers umro u velikoj bijedi. 

Potanjim se istraživanjem međutim dokazalo, 
da ni Čelmers nije bio prvi, koji je izumio po- 
štansku marku, jer je već prije dvije stotine go- 
dina poštanske marke u današnjem obliku upo- 
trebljavalo jedno malo francusko selo, koje se 


zvalo Fuke. Te marke je izumila neka gđa Long- 
ville, koja je inače bila čuvena ljepotica svo- 
jega doba i ujedno vrlo obrazovana žena. Ona je 
jednoga dana došla u tamošnju poštansku zgra- 
du i opazila, kako se vrlo mnogo svijeta gura 
pred jednim prozorom. Kod toga prozora su se 
predavale pošiljke, da se na njima tintom na- 
znači njihova vrijednost. Kad se mnoštvo na- 
roda razišlo, gđa Longville je prišla poštaru i 
rekla mu: 

»To je uistinu strašno! Toliko čekati zbog je- 
dnog pisma! Bolje bi bilo mjesto ispisivanja vri- 
jednosti na kuverti, lijepiti na nju i uopće na 
pošiljke ceduljice sa već naznačenom vrijedno- 
sti. Te ceduljice bi mogla država tiskati u većoj 
količini i prodavati ih, tako da bi svatko mogao 
prethodno kupiti takovu ceduljicu, prilijepiti je 
na pošiljku i iza toga pošiljku jednostavno na 
pošti predati.« 

Stari je poštar odmah poslušao gđu Longville 
i uveo ceduljice, koje je narodu izdavala sama 
seoska pošta. Međutim nasljednik staroga po- 
štara držao je, da su ove ceduljice pretjerana i 
suvišna reforma. Zato je on odmah nakon svoga 
dolaska ukinuo tu novotariju i uveo opet staro 
stanje. Na taj način je pao u zaborav i izum, 
koji je otkrila gđa Longville. 

Gđa Longville sigurno nije bila svijesna, da 
će taj njezin izum biti kasnije toliko proširen i 
tako važan za čovječanstvo. Ona je odmah, čim 
je to predložila seoskom poštaru, uvidjela ve- 
liku praktičnu vrijednost svoga prijedloga, koji 
je potpuno ostvaren tek nakon stotinu godina. 
Taj njezin izum doduše nije neposredno prihva- 
ćen po cijelom svijetu, ali unatoč tome, mora 
se istaći, da je ona bila prva, kojoj je palo na 
pamet, kako bi se najjednostavnije mogao ubr- 
zati poštanski promet. r. t . 

ENGLESKI NAPISALA FLORENCG L. BARCLAV - PREVODI VOJMIL RABADAN 


Ali Garth Dalmain, dragi dječak, takav je divan 
zanesenjak, te nimalo ne sumnja, da će naći 
svoj ideal. On dapače misli, da ga već posjeduje, i 
ljuto će se razočarati, kad mu ona reče, ,ne’, jer 
ona će to sigurno učiniti zbog razloga, koje sam 
prije navela. Dok se on ova tri posljednja dana 
igrao oko mene, vi i ostale neke ljubazne pro- 
vodadžije pratile ste nas očima i dirljivom ste 
naivnošću povjerovale, da se mi ludo zaljublju- 
jemo jedno u drugo, da on obožava zemlju, po 
kojoj ja stupam i da broji časove, što ih pro- 
vodi daleko od mene! Ali ako je njega veselilo, 
da bude u mojem društvu, bilo je to jedino zato, 
jer sam ga ja shvaćala i pomagala sam mu, da 
skrene razgovor na nju. Eto, to je sve, što će 
ikada biti između mene i Garth Dalmaina, i kad 
biste se vi uistinu brinuli za moje mlado srce, 
vi biste se potrudili, da nađete neki hitni povod, 
da otputujemo sutra ujutro, u samu zoru ... A 
sada, draga teko, nemojte ostati tu da razgla- 
bate, jer sam ja rekla sve, što se o tom pitanju 
moglo reći. Idite mirno na počinak i pustite i 
mene, da to isto učinim, jer mi je haljina jako 
uska. — Da, Josipo, uniđite. Laku noć, draga 
tetko, sanjajte nešto lijepo!« 

Kad je sobarica izišla, Paulina utrne svije- 
tlo, pa rastvori zastore i dugo je motrila spo- 
kojni engleski pejzaž, koji se kupao u mjese- 
čini. Konačno prošapće tiho: »Dobro sam vas 
branila, Garth, ali vi to nijeste zaslužili. Već 
pred nekoliko sedmica morala sam da čujem 
nešto o Jani . . . Svakako, to će barem ušutkati 
naklapanja u vezi s nama. A što se vas tiče, 
dragi, vi ćete nastaviti da uzdišete za mjesecom; 
a kad otkrijete, da ga je nemoguće dostići, ne 
ćete se sjetiti, da potražite naknadu kod neke 
zemaljskije svjetlosti«, dodala je smiješeći se 
malko porugljivo, jer je Paulinina veselost 
prštala isto tako u samoći, kao i kad je bila u 
društvu, na svoj vlastiti račun kao i na tuđi; 
njezino junačko američko malo srce nije htje- 
lo da prizna nikakve ozbiljne štete . . . 

Kroz to je vrijeme Jane skrenula lijevo i ne 
žureći se stigla do svoje sobe. Garth nije pri- 
hvatio ruku, koju mu je pružala, i ona je točno 
znala zašto. On ne će više htjeti da joj stisne 
ruku kao običan prijatelj: ako ona odbije, da 
mu je preda, izgubit će i srdačan stisak ruke 
prijatelja. 

Na terasi, kad je bila sama s njime, ona je 
po prvi put shvatila, što je to srce muškarca: 
izmjerila mu je dubinu, vidjela talog primitivne 
surovosti sakriven pod uglađenošću civilizaci- 
je. Pogodila je tajnu težnju, žeđu za vladanjem: 
»Hoću da je uzmem, posjedujem i čuvam! I 
ubit ću onoga, koji bi htio da mi je otme!« A 
njezina habra duša bila je pripravna da kaže: 
da . . . da! . . . 

Ono, što je među njima dosada bilo, ne mo- 
že nikada više da se povrati. Nikakva sentimen- 
talna suptilnost, nikakva ponuda bratskog pri- 


jateljstva ne će biti dosta čovjeku, kome je ona 
držala glavu privinutu na srce. Jane je to shva- 
ćala. 

On se savršeno svladao večeras, ali ona je 
shvaćala, da joj on daje samo nekoliko vreme- 
na odaha. On ju je smatrao svojom, pa mu je 
sigurnost skore budućnosti davala strpljivosti 
zasada. Ali ipak nije htio da se s njom rukuje 
kao prijatelj, dok je njezin odgovor neizvje- 
stan. Jane zaključa vrata. Treba, da razmotri 
problem budućnosti obzirom na sebe i na nje- 
ga. Ah! kad bi mogla da zatvori vrata svim mi- 
slima, koje nijesu on, i da naprosto primi di- 
van dar ljubavi, koji joj je stavljao pred noge! 

Makar kratko vrijeme učinit će tako. Ima i 
ona pravo na jedan sat sreće; ali nakon toga 
morat će se odlučiti da prihvati svoj dio bre- 
mena i da ogleda posljedice, koje bi im njiho- 
vo vjenčanje moglo donijeti. Što bi to za nju 
značilo, nije trebala razmišljati. Jane je pozna- 
vala sebe, bila je svijesna, koliko vrijedi; ali 
nije bila egoist. 

Ostavila je sobu u tami, došla pipajući do 
prozora, rastvorila ga, uzela stolac i sjela tik 
do okna. Naslonila je laktove na prag prozo- 
ra, a lice na dlanove i spustila oči na terasu, 
koja je još uvijek bila zalivena mjesečinom. 
Njezin je prozor bio gotovo sučelice onom toč- 
nom mjestu, gdje su se ona i Garth bili zausta- 
vili. Razabirala je kamenoga lava i vazu punu 
crvenih geranijuma. Uspomene potresno oži- 
vješe. 

Jane se prepusti sjećanju. Činilo joj se, da 
ima pravo na to. Žrtvovala je u misli tu slobo- 
du, kojom se toliko ponosila, i svom snagom 
svoje jake naravi obećala Garthu, da će ga 
ljubiti, poštivati, slušati. Podnijela je ne drš- 
ćući obožavanje očiju punih ljubavi. Nije ima- 
la više tijela, tek dušu, a ta je duša bila lijepa, 
dosta lijepa čak i za njega. 

Samotne godine nestadoše ispred njezina 
pogleda. Život je dobio neki cilj. On bi je uvi- 
jek trebao, a ona bi se uvijek našla tu, da od- 
govori njegovu pozivu. »Je li dobro tako, ljub- 
ljeni moj?« A veseli glas Garthov odgovorio 
bi svaki put: »Dobro je!« 

Jane se smiješila u noći; u vedroj dubini nje- 
zinih zjena drhtala je nova neka spoznaja, a 
slatki joj osmijeh odavao je, da je najednom 
okušala pravu sreću žene. »On je moj, i ja sam 
njegova!« Njezino se srce darivalo u cjelosti 
— i to velikodušno srce širilo se od veselja 
nad tim darom. A onda se majka probudi u 
njoj, i ona upozna, kako se majčinska nježnost 
miješa s ljubavlju prave žene, te koliko je dje- 
tinje ćudi u čovjeku, koji ljubi, i u njegovoj 
potrebi one, bez koje više ne može da bude. 

»Garth«, šapnula je, »ja razumijem, ubogi 
moj ,boy’: teško vam je bilo, što ste odbijeni, 
ali u ono kratko vrijeme vi ste dobili sve od 
mene . . . Nikada se više ne će nikakvo lice na- 

sloniti ondje, gdje je počinulo vaše. Ja sam 
vaša večeras, i zauvijek, vječno.« 

Jane položi čelo na prag prozora. Mjesečina 
se osu po njezinoj gustoj smeđoj kosi. Miloduh 
magnolije dizao se oko nje mirišući preugod- 
no. Slavulj je u obližnoj šumi drhtavo biglisao. 
Tužne godine osamljene prošlosti, brige sa- 
dašnjosti, neizvjesna slika budućnosti, sve se to 
rasplinulo. Ona je razapetih jedara plovila sa 
Garthom po začaranom nekom Oceanu, daleko 
od obala vremena. Jer ljubav je vječna; a po- 
java prave ljubavi oslobađa čovjeka od ropstva 
tijela. 

Sat u daljini otkuca ponoć, i dvanaest uda- 
raca razlijegahu se perivojem. Nov je dan po- 
čeo, onaj, u koji je Jane obećala odgovoriti 
Garthu. Kad na satu ponovo odbije dvanaest 
udaraca, ona će biti s njime u crkvi, i njezin 
će odgovor morati da bude pripravan. Odmakla 
se od prozora, spustila zavjese, zapalila elek- 
triku, skinula sa sebe večernje odijelo i navukla 
kućnu haljinu, zatim je primakla stolicu pisa- 
ćem stolu i izvukla iz ladice zaključanu knjigu, 
kojoj se povjeravala, i počela lagano da je li- 
sta. Prevrtala je strane, zastajući, vraćajući se 
natrag, dok se nije namjerila na one, koje je 
tražila. Dugo ih je razmatrala, naslonivši glavu 
na ruke: te su stranice sadržavale točan izvje- 
štaj razgovora između nje i Gartha, onoga da- 
na, kad je bio koncerat. Ona pročita ponovo, 
što je Garth tada rekao o ružnoći nekog sta- 
roga propovjednika, kojega je bio otišao slu- 
šati s majkom: 

»Njegovo se lice preobrazilo. Dobrota i na- 
dahnuće odražavalo se na njemu, te je njego- 
vo lice postalo slično licu anđelu. Nikada mi se 
više nije učinio ružan. Uvijek sam se sjećao 
aureole njegova posmijeha. Naravno, sa takvim 
se licem baš ne bi čovjeku prohtjelo živjeti niti 
bi ga poželio gledati svaki dan pred sobom kod 
stola, ali, hvala Bogu, o tome se nije radilo; 
za mene bi, priznajem, to bilo pravo muče- 
ništvo.« 

Jane nastavi da čita, ali ta joj je posljednja 
rečenica zaokupila duh. Konačno ustane, zapali 
svijećnjake, što su stajali s obiju strana ogle- 
dala na stoliću za češljanje, sjedne i zagleda 
se hladno u sliku, koju joj je zrcalo vraćalo . . . 

Kad je seoska ura odbila jedan sat, Garth je 
Dalmain stojeći ped svojim prozorom bacio 
još posljednji pogled u noć — tu noć, koja je 
za njega bila tako značajna. 

Sjetio se, nasmijavši se pri tom veselo, kako 
je morao misliti na svoje čarape, da ostane mi- 
ran, i brojiti prozore između svoje i Janine so- 
be. Bilo ih je pet. Prepoznao je Janin prozor 
po magnoliji, koja se nalazila točno pod njom, 
i nagnuo se vani, da ga bolje vidi. Zastori su 
bili zatvoreni, ali je kroz njih prodiralo slabo 
svijetlo. Dok je on promatrao, svijetlo je utr- 
nulo. On prošeta dugim pogledom preko tera- 
se i ugleda kamenoga lava i vazu crvenih ge- 
ranijuma. Jest, tu je točno ono mjesto, gdje je 


sjedio, kad . . . Tada se Garth spusti na kolje- 
na i podigne oči k zvjezdanome nebu. 

Garthova je majka poživjela dosta dugo, da 
ga nauči tajnu, koja je nju učinila tako strplji- 
vom i predanom. U časovima jakoga uzbuđe- 
nja riječi Evanđelja javljahu se posve prirodno 
u duši mladićevoj; gledajući još uvijek nebo 
šapnuo je: »Svi savršeni darovi dolaze odozgo«. 
A onda doda: »O Oče milostivi, sačuvaj nas u 

svijetlu, nju i mene!« I on se pomoli, da 

mu srce ostane vjerno . . . 

Nato ustane i još jedanput potraži očima ka- 
menog lava na širokoj terasi. Srce je pjevalo u 
njemu. Pritisnuo je ruke na grudi. 

»Moja ženo!« izusti. »Oh! moja ženo . . .« 



HRVATSKI PROSVJETNI DOM U STUPNIKU 
Posvećen 12. kolovoza o. g. Do njega župna crkva 

Jedan je sat odbio na seoskoj uri, kad je Ja- 
ne odlučila .. . Lagano je ustala i utrnula sva 
svijetla. Zatim nađe pipajući krevet, baci se na 
koljena, zarije glavu u pokrivače i zajeca 
očajno . . . 

XI 

KRIŽ NA RUŽARIJU 

Jane je izlazila iz sjene parka. Seoska crkvica, 
koja se dizala na granici općinskoga zemljišta, 
ukazala joj se obasjana suncem. Ura odbi je- 
danaest i po sati. Jane se nije požurila znajući 
da je očekuje tek o podne. Teška crkvena vrata 
bila su otškrinuta. Jane zastade pod trijemom, 
koji je bršljan potpuno obrastao, i prisluhne. 
Zvuci orgulja kao da su dopirali iz daljine, a 
opet su lebdjeli oko nje. Činilo se, da orgulje 
dišu, a njihov dah da se izvija u glazbu. 

Jane rine vrata i uniđe. Odmah je mir sišao 
u njezinu dušu. Osjećaj nevidljivih prisutnosti, 
koji često tako snažno osjetimo ulazeći sami u 
praznu crkvu, stiša buru njezinih dvojbi; kroz 
nekoliko časa zaboravila je razlog, koji ju je 
ovamo doveo. Prignula je glavu i združila se u 
molitvi sa pokoljenjima, koja su prije nje pro- 
šla. Garth je svirao »Dođi, Duše presveti«, i dok 
je Jane tiho išla prema koru u absidi, počeo je 
da pjeva riječi druge kitice: pjevao je potiho, 
ali njegov krasni bariton nosio je daleko svaku 
riječ. 

Zatim orgulje zabrujaše punom snagom, a da 
ih nikakav ljudski glas nije pratio, ali Jane po- 
novi u skrovitosti srca svojega posvećene riječi: 
»Dođi, Oče, ubogih, dijelitelju milosti, dođi srca 
svjetlosti!« 

Zar nije molila, da dobije svijetlo? Sve će da- 
kle zacijelo biti dobro. 

Jane sjedne u jedno od starinskih sjedala kora 
i ogleda se oko sebe. Žarko podnevno svijetlo 
prosijavalo je kroz šarene staklene prozore si- 
jući po pločama na podu žute i grimizne mrlje 
Divnog li izraza! »Srca svjetlosti!« Garth je iz- 
govarao te riječi tako, te se činilo, da probi- 
jaju tamu kao trak blistava sunca. Jane je opa- 
žala vršak smeđe Garthove glave iznad debelog 
zastora na orguljama. Bojala se časa, kad će se 
njezin prijatelj okrenuti, i kad će se njegov živ : 
pogled zaustaviti na njoj. Kako će on primiti 
odluku? Hoće li ona imati snage, da podnese 
njegovo predbacivanje? Hoće li on biti tragičan 
u svojem žaljenju? Hoće li se pravdati, navalji- 
vati, nadjačati njezinu volju? Bi li ona mogla 
da se opire Garthovoj volji, ako se on s njome 
posluži? Hoće li oni izići iz ove borbe i jedno 
i drugo, a da se nijesu okrutno izranili? Oh! 
što bi ona mogla da kaže? Što bi odgovorila 5 
Kakav razlog da navede svojoj odluci, da je 
Garth primi bez priziva? 

A onda, nakon nekoliko akorda improvizira- 
nih na orguljama, tema se promijeni. 

Jani srce stade: Garth je sada svirao Ružarij. 
Nije pjevao, ali činilo se, kao da istančana me- 
koća zvukova orgulja sipa u zrak riječi bolje, 
nego li bi to ikakav glas mogao. Dragocjeni bi- 
seri uspomene raznizaše se jedan po jedan u 
čitavoj svojoj čistoći, a onda melodija postane 
tužnija, odavajući, da je naišla na križ. Sve je 
pred Janom poprimilo novo značenje, zaokru- 
žila je oko sebe očajnim pogledom, tražeći, ima 
li načina, kako bi se otela neopisivome čaru pje- 
sme, koja je ispunjala malu crkvicu. 

Najednom nastane muk. Garth ustane, okre- 
ne se i ugleda Janu. Svijetlo velike radosti oba- 
sja mu lice. 

»Dobro je, Jimmy,« reče. »Dosta za danas. 
Evo ti jedan novi novcati komad od šest pen- 
ce-a, kad si tako spretno baratao mjehovima . . . 
Oho! pa to je čitav ,shilling’! Neka, dobit ćeš 
ga ipak, jer je danas lijep dan. Još nikad nije 
bilo tako lijepa dana, Jimmy, i ja hoću, da i ti 
budeš sretan. A sad bježi i zatvori za sobom 
crkvena vrata, momčiću moj!« 

Ah, kako je taj glas, u kojemu je zvonjela 
radost, uzdrmao Janinu dušu! 

Deran crvene kose i lica istočkana pjegama 
iziđe iza orgulja sjajući od veselja i siđe niz ste- 
penice vukući noge. Pustio je, da mu shilling 
ispadne i zaustavio se, da ga digne. Konačno je 
izišao, a teška se vrata zaklopiše za njim sa štro- 
potom. 

Garth je ostao na nogama, nepomičan, kraj 
orgulja ne gledajući Janu. Sada, kad su ostali 


potpuno sami u crkvi, on se ne mače i ostade 
tako nekoliko časa. Ti se časovi pričiniše Jani 
kao dani, tjedni, godine, čitava vječnost! A onda 
se Garth pojavi nasred crkvene lađe uzdignute 
glave i blistavih očiju. Čitavo je njegovo drža- 
nje bilo kao u osvajača, koji je siguran za svoju 
pobjedu. On dođe naprijed do stepenica oltara, 
zaustavi se tu i dade Jani znak, da dođe 
k njemu: 

»Ovdje, ljubljena«, reče. »Nek to bude ovdje!« 

Jane se primakne. Kratko vrijeme stajali su 
jedno uz drugo okrenuti prema absidi: tamo je 
bilo mračnije, nego li u ostalim djelovima crkve, 
jer je svijetlo dopiralo tek kroz tri uska otvora 
ukrašena staklenim oknima. A onda se Garth 
okrene Jani. 

»Ljubljena moja,« odgovori, »mi smo na sve- 
tom mjestu i u prisutnosti svetinja, ali nema 
mjesta, koje bi bilo previše sveto za ono, što si 
mi moramo reći. Bog, u kojega oboje vjerujemo, 
ovdje je, da blagoslovi i potvrdi naše riječi. Ja 
čekam vaš odgovor!« 

Jane se nakašlje i turi drhtave ruke u široke 
džepove svojeg kaputića. 

»Dal«, reče, »moj će odgovor biti jedno pita- 
nje. Koliko vam je godina?« 

Primijetila je, da se Garth lecnuo od silna iz- 
nenađenja. Vidjela je, kako je veselo svijetlo 
na licu njezina druga ugaslo. Nakon kratka okli- 
jevanja odgovorio je: 

»Mislio sam, ljubljena moja, da vi to znate: 
meni je dvadesetsedam godina.« 

»No eto,« nastavi Jane odlučno, »ja imam 
trideset godina, moja vanjština pokazuje ih tri- 
desetpet, a ja osjećam, da ih imam četrdeset. 
Vama je dvadesetsedam godina, Dal, izgledate 
kao da vam je devetnaest, a često mislite, da vam 
je devet. Ja sam dobro razmislila i uviđam, . . . 
da ja ne mogu da se udam ... za . . . dijete . . .« 

Grobna šutnja. 

Kao da ju je strava spopala, Jane podigne oči 
k Garthu: on je bio blijed i gotovo zelen sve do 
usana, lice mu je bilo vrlo tvrdo i mirno, ledenim 
mirom kamena. 

Konačno progovori: 

»Nisam mislio na sebe,« izusti lagano. »Ne 
znam, kako se to zbilo, ali otkada je moja duša 
puna vas, nisam pomislio na sebe. Tako, da ni- 
sam doista ocijenio, kako je malo toga u meni, 
radi česa biste me vi mogli zavoliti. Držao sam, 
da ste vi osjetili, kao i ja, da mi . . . pripada- 
mo . . . jedno drugome . . .« 

Trenom je pružio ruku, kao da će je dodir- 
nuti, a onda mu ruka teško klone natrag. 

»Imate pravo«, nastavi, »vi ne možete da se 
vjenčate s čovjekom, kojega smatrate djetetom!« 

Odvrnuo se od nje i okrenuo opet lice absidi 
Čitavu dugu minutu promatrao je šuteći stakleni 
prozor nad žrtvenikom, na kojemu je umirao 
Krist. 

»Primam križ,« dovršio je. 

lađu. Crkvena se vrata otvoriše, zatim se opet 
sklopiše, i Jane ostade sama. 

Pošla je posrćući do sjedala, s kojega je ma- 
ločas ustala i bacila se na koljena. 

»O, Bože moj,« zajeca, »daj, da dođe natrag, 
vrati mi ga! . . . O, Garth, ja, ja sam nedostojna 
i neprivlačiva, a ne vi! O, Garth, vratite se, vra- 
tite! Ja ću imati pouzdanja, ne ću se više bojati. 
O, dragi ljubljeni moj, . . . vratite se!« 

Prisluhnula je napinjući sluh. Osluškivala je 
sve dok svi živci njezina tijela nijesu zadrhtali 
od boli. Smislila je, što će reći, kad se teška 
vrata ponovo otvore, i kad ona ugleda Gartha, 
gdje se pojavio ovjenčan zrakama sunca. Če- 
kala je šuteći, a očekivanje kao da je povećavalo 
muk, tišteći je kao nemio zid, koji se otvarao 
samo za to, da joj pokaže njezinu buduću sa- 
moću. Još jednom prekinula je šutnju. 

»O, ljubljeni, vratite se!« 

Ali nikakav topot koraka nije odjeknuo. Jane 
je klečala sakrivši lice u sklopljene ruke i na- 
jednom shvati, da je Garth Dalmain primio nje- 
zinu odluku kao konačnu i neopozivu, i da se 
više ne će povratiti. 

Nikada nije doznala, koliko je vremena ostala 
tu klečeći. Ali došla joj je utjeha. Osjećala je 
uvjerenje, da je razborito postupala: nekoliko 
sati muka danas bilo je bolje, nego li čitave go- 
dine razočaranja. Njezin će život odsada biti ža- 
losno prazan, i gubitak te radosti, koja joj se 
prividjela, pogodio ju je teže, no što je mislila. 
Ali bila je iskreno uvjerena, da je radila, kako 
je za Gartha najbolje, a onda što znači njezina 
vlastita bol? Tako se Jane pomalo utješila. 

Blizu parka živahan se čopor djece spremao 
da pusti u zrak zmaja. Jimmy, junak dana i sre- 
dište pažnje, bio je sretni vlasnik lijepoga zmaja. 
Jimmy-u se uistinu taj dan pričinio slavnim da- 
nom, i bio je potpuno sretan. »Budi sretan i ti,« 
rekao je Garth. Janine oči zališe se suzama, kad 
se sjetila tih riječi i naglaska, kojim su bile iz- 
govorene. 

Dok je stupala drvoredom prema kući, jedna 
lagana kola siđoše protivnim smjerom. Garth 
Dalmain upravljao je s njima, iza njega bio je 
»groom« (sluga) i kovčeg. Prolazeći podigao je 
šešir, ali gledao je ukočeno preda se: u tren 
oka nestalo ga je. Da je Jane zaželjela zausta- 
viti ga, ne bi joj to bilo moguće. Ali ona nije 
ni htjela da ga zadrži, uvjerena, da je uradila, 
kako je za njega najbolje, te da je istinsku bol 
dodijelila samo sebi. On će malo kasnije, u bu- 
dućnosti, koja zacijelo nije daleko, susresti onu, 
koja će mu biti sve, što ona ne bi nikada bila 
mogla biti. A za nju će godine, koje dolaze, 
biti samotne . . . 

U hallu je susrela Paulinu Lister. 


Slika desno : 
KRAJOLIK 
Naslikao Veno Pilon 


Americanka. »Jeste li ćuli novost r Uospodin 
Dalmain pozvan je hitno u London, otputovat 
će vlakom u 1 sat i 15 časa. A pošto se mojoj 
tetki dogodila neka nezgoda s njezinim zubima, 
i mi također bježimo k zubaru, i to vlakom u 2 
sata i 30 časa. Eto, kako je sve na svijetu ne- 
stalno! Lunch*) će nam biti serviran ranije u 
našim sobama. Zbogom, miss Champion!« 

LIJEČNIKOV RECEPT 

Poštovana Jane Champion stajala je na vrhu 
Velike Piramide promatrajući obzorje. Četiri 
Arapa, koji su je zajedničkim naporom donijeli 
tamo gore, polegli su oko nje namjestivši se za 
odmor u slikovitim položajima, kako već nji- 
hova rasa običaje. 

Tri su godine minule od one kobne noći u 
Shenstone-u, kad je Jane stvorila svoju odluku. 
Protrnula je pri pomisli na samoću, koja ju je 
od toga časa gotovo pritisla. 

Oh, što li bi se bilo dogodilo, da se Garth oda- 
zvao prigušenom kriku, kojim ga je u prvim ča- 
sovima nesnosne muke čitavo njezino biće do- 
zivalo natrag? Ali Garth nije bio čovjek, koji 
bi ostao na pragu, kad mu netko zatvori vrata 
u lice. Netom je on shvatio, što znače riječi, ko- 
jima je bio odbijen, izišao je odlučno iz života 
Janina. Stigao je na kolodvor, prije no što se 
ona povratila kući, i od toga jutra, pa sve do 
danas, nikada se više nijesu susreli. Garth je 
očito smatrao strogom dužnošću, da izbjegava 
Janu. U jednoj ili dvije prigode ona je pošla u 
goste znancima, gdje je znala, da se Garth na- 
lazi, ali svaki je put on upravo otputovao, kad 
je ona stigla! Nastojao je nadalje, da izbjegne 
slučajni susret na kolodvoru, koji bi ga prisilio 
da izmijeni s njom nezgodan pozdrav. Plemenita 
rezignacija Garthova nakon odluke, koju mu je 
kazala, čudila ju je još uvijek. Jane nije bila iz- 
mjerila dubinu podložnosti i štovanja, koje je 
on gajio prema njoj. 

(Nastavit će se.) 


* Lunch, ovdje znači obrok mjesto našeg objeda. 



'^Cućtukno 


Književnost 


Prvi kalendar za g. 1935. i ove je 

godine jeronimska »Danica«, koja već 
66 puta evo polazi u hrvatska sela 
i gradove kao najbolji i najvažniji 
pučki godišnjak. Ove je godine »Da- 
nica« posebno dobro i zanimljivo ure- 
đena, pa njen sadržaj zaslužuje, da 
se na nju još potanje osvrnemo dru- 
gi put. 

Iz izdavačkog rada Jeronimskoga 
Književnoga Društva. U kolovozu 
izašao je kalendar »Danica« za god. 
1935., a od članskih godišnjih izdanja 
knjiga »Evanđelist« III. dio od nadbi- 
skupa dra I. Šarića. Još je izašla glu- 
ma »Gospa i strijelac« od Broncheta 
i dječja knjiga »Potkarpatske priče« 
od Martinović. U rujnu su dosad 
izašle od članskih knjiga »Zdravlje 
sela« od Babića i »Po čađavim kro- 
vom« od Grmovića, a do konca mje- 
seca izaći će još kao članske godiš- 
nje knjige roman »Krvavi sabor kri- 
ževački« od Mayera, »Hrvatski pre- 
porod u Dalmaciji« od dra R. Hor- 
vata, »Temelji kršćanskog života« od 
dra Blaževića i kućanska knjiga »Do- 
maćica u kuhinji« od naših suradnica 
Marije Cezner i Stanke Andrić. Iz 
Knjižnice Dobrih Romana dotiskana 
je prva knjiga romana »Obitelj voj- 
vode Hrvoja« od Narcisa Jenka, a 
dotiskava se i »Krasuljak« od Dury- 
cha, tako da obje izlaze ovaj mjesec, 
jer je jedna radi nekih zapreka po- 
nešto zakasnila. U Knjižnici Dobre 
Djece izlazi »Lažna kraljica«, preti- 
skana iz »Obitelji«, a u Knjižnici 
Društvene Pozornice glume »Sv. 
Franjo i zao čovjek« od Brocheta i 
»Santaremski đaci« od Gheona. Ka- 
ko vidimo, ovog mjeseca imalo bi 
izaći 11 novih jeronimskih knjiga. To 
je uopće svake godine najživlji iz- 
davački mjesec te hrvatske književno- 
izdavačke ustanove. 

Kazalište 


Petar Kočić: »JAZAVAC PRED 
SUDOM«, satirična slika, nanovo 
uvježbana i iznesena na zagrebačku 
pozornicu 1. rujna o. g. — Petar Ko- 
čić (rođen 1877., umro 1916.) jedna 
je od najmarkantnijih ličnosti pred- 
ratne Bosne, smioni političar i ujed- 
no književnik, koji se luči od ostalih 
suvremenika blizinom i poznavanjem 
seljačkog naroda. Književnici su vrlo 
često daleko od samog naroda, u 
kojemu žive, zato su i njihova djela 
lagani lahori, koji su dotaknuli tek 
lišće na krošnji, a ne vihrovi snažnog 
zamaha, koji prodrmaju narodno 
deblo do korijena. Kočić se znao 
uvući u psihu svog bosanskog selja- 
ka i svojom satirom iznijeti njegovu 
nesreću i patnju i uopće probleme, 
koji muče njegovo srce, privezano 
uz rođenu grudu, koju mu kroz vje- 
kove otimaju i mrcvare razumna i 
nerazumna stvorenja. U »Jazavcu 
pred sudom« lokalizovao je svog Da- 
vida Štrbca u određenu historijsku 
epohu i dao mu dobru političku no- 
tu, no socijalni problemi njegova 
junaka nadilaze samo vrijeme, u koje 
ih je auktor postavio, i dobivaju opće 


književno i socijalno značenje i vri- 
jednost — upravo zato, jer se Ko- 
čić znao dotaknuti seljačke duše i 
duboko je osjetiti sa svim njezinim 
nastojanjima, mukama i sitnim ra- 
dostima. Zato se i danas može s uži- 
tkom promatrati njegovo djelo, koje 
se u Zagrebu deset puta prikazalo 
između god. 1918. i 1920., da se sada 
i opet pojavi u novoj interpreta- 
ciji Josipa Pavića (koji ga je doista 
vrlo uspješno i režirao i isto tako 
uspješno glumio glavnu ulogu). 

L. P. 

Pučka pozornica 

Pred novom pučko-pozorišnom se- 
zonom, koja će doskora nastupiti i 
za koju se gdjegdje već sada vrše 
priprave, upozoravamo na najnovija 
izdanja Društvene Pozornice, koja 
mogu mnogima izvrsno poslužiti za 
njihov ovogodišnji program. Izašla je 
seljačka gluma »Vuk u ovčjoj koži« 
od dra Andrića, zatim »Gospa i 
strijelac« od Brocheta, a slijedeći tje- 
dan izlazi gluma »Sv. Franjo i zao 
čovjek« od Brocheta. Već te tri glu- 
me znače velik dobitak za naše di- 
letante. A doskora izlaze još glume 
»Santaremski đaci« i »Tri Kralja«, 
obje od slavnog francuskog pisca 
Gheona. Za sve te glume, koje su 
prvovrsne, treba da se zainteresiraju 
i da ih nabave svi, koji kane ove je- 
seni raditi na diletantskom polju. 
Dat će njihovu radu novih pobuda i 
donijeti lijepih uspjeha. 

Hofmansthalova gluma »Čovjek« 
pred zagrebačkom stolnom crkvom 

izvodi se 12. rujna. To je trebalo biti 
još u lipnju, ali je eto odgođeno do- 
sad. 

SLOVENSKA IZDANJA ZA DRU- 
ŠTVENE I PUČKE POZORNICE. Ne- 
što kasnije, no što je naše Društvo 
sv. Jeronima počelo intenzivnije da 
izdaje birane glume za nestručne 
predstavljače, kojih je tako mnogo, 
a nemaju što da glume, pokrenuo je 
u Sloveniji u Kranju mladi profesor 
Niko Kuret jednaku akciju. Želeći 
da prema uzoru ostalih kulturnih 
naroda podigne stupanj visine dru- 
štvenih priredaba, i to u prvom redu 
idejno, t. j. prava katolička po- 
zornica, svijesna svoje uzvišene mi- 
sije, ne smije da izvodi niti jednu 
beznačajnu stvar, u kojoj ideja ne bi 
bila i spretno odabrana i tehnički 
znalački obrađena. Nadalje u pogledu 
vanjske formalne strane, treba 
zabacivati stari, neukusni, primitivni 
način igranja i dekoracija i uvesti 
novi, jednostavni, ali ukusni, dosto- 
janstveni, od najvećeg utiska. Za ši- 
renje ovih načela pokrenuo je prof. 
Kuret reviju mjesečnik »Ljudski 
oder« (to na slovenačkom znači »Pu- 
čka pozornica«), koji u svakom broju 
raspravlja teoretska pitanja glume 
i pozornice, upozoravajući diletante 
na mnogo^ štošta, na što nikada sami 
ne bi došli. Osim toga izlaze mje- 
sečno u ukusnim svescima birane 
glume, te ih je dosada izišlo sedam: 
»S 1 e h e r n i k« (poznati »Jeder- 
mann« ili »Čovjek« u drugoj obra- 


di nego li je Hofmannsthalova); 
»Tri kralja«, a to su tri skitnice, 
koji se u božičnoj noći spašavaju. 
»B e n e š k i trojaki«, vesela la- 
krdija o trojici blizanaca, koji su si 
tako slični, da iz toga nastaje čitav 
niz zabuna i smiješnih komplikacija; 
slovenačka pučka gluma »Ko r o š k i 
ti h o t a p c i« (»Krijumčari u Ko- 
ruškoj«); »Slovenski p a s i j o n«, 
stara jedna slovenačka Muka Kri- 
stova; »Tri mudrosti staroga 
W a n g a«, čuvena drama Henri Ghć- 
ona o kineskim mučenicima; »I z g u- 
bljeni sin« stara gluma o »Rasip- 
nom sinu« vrlo spretno obnovljena; 
te, konačno, nedavno izišli sedmi sve- 
zak, koji sadržaje dvije glume: 
»A n im a«, socijalna savremena dra- 
ma o sestri, koja spašava zalutaloga 
brata i vraća ga rodnome selu te 
»T h e o p h i 1 u s«, sredovječna glu- 
ma o tako popularnoj legendi, kako 
je Gospa spasila čovjeka, koji je za 
novac bio prodao dušu đavlu. I time 
je prvo godište Kuretovih izdanja 
dovršeno. Već sam pregled gradiva 
i naslova pokazuje jasno ozbiljnost, 
originalnost i pionirsko značenje ovih 
knjižica, na kojima se braći Slovenci- 
ma može uistinu čestitati (To su 
uostalom prve vrijedne stvari kod 
njih!), a vrijednome Kuretu, koji se 
na drugom području bori za iste 
ideale i ciljeve, za koje i mi ovdje 
radimo, želimo najbolji uspjeh i mno- 
go više shvaćanja sa strane onih, koji 
ga dosada nisu začudo poduprli, ka- 
ko bi trebali. Kad će katolici uvidjeti, 
da je ispravno shvaćena pozornica 
jedno od najjačih sredstava, da se 
društvo povrati Bogu?! R. 

Radio 

Zagrebački radio prenosi ovog tje- 
dna među ostalim: 10. IX. uveče ope- 
ru »Boheme« od Puccinija iz zagre- 
bačkoga kazališta, 14. IX. uveče 
simfonijski koncerat iz Hrvatskoga 
Glazbenog Zavoda zagrebačkog, pa 
na te dvije večeri posebno upozoru- 
jemo sve naše radio-slušače, jer je 
to najvrijednije, što ovog tjedna 
mogu čuti. 

Nova sezona za radio počinje, pa 
će i zanimanje za radio svuda opet 
znatno porasti. Opet će mnogi i 
mnogi, koji dosad nisu imali radio- 
aparata, poželjeti, da ga sebi sad 
za jesen i zimu nabave. I dobro je, 
da radio-aparat ima svaka kuća, sva- 
ka obitelj, kojoj je to iole moguće. 
Samo kod nabave radio-aparata treba 
paziti, kakav ćemo nabaviti. Ako tko 
u tom želi savjeta, rado ćemo mu ga 
dati. 

Izmjena starih radio-aparata za 
nove. Radio-aparati se sve više usa- 
vršuju. Mnogi radio-slušači žele svoj 
stari zamijeniti novim, boljim. Trgov- 
ci, koji trguju radio-aparatima, često 
hoće da zamijene takav stari za novi, 
ali kod toga vrlo malo daju za stari. 
To je baš, kao kad netko prodaje 
svoje staro, iznošeno odijelo, ili kao 
kad se antikvaru (knjižaru, koji tr- 
guje starim knjigama) prodaju ra- 
bljene knjige. 

PJEVAČ NA ULICI 


Ušao sam pod ogromni trijem 
Masket Halla, jednog od nepre- 
glednih bagura i skladišta, gdje 
su naslagani ogromni tovari vo- 
ća, povrća i ostalih živežnih na- 
mirnica, mimo koga pored po- 
slenog svijeta prolaze i stotine 
besposlenih derana i ostale 
ulične raje, da često uživa ba- 
rem u gledanju svega toga ne- 
pristupačnog blaga. Umiješam 
se među svijet, zavirim malo 
ovdje malo ondje i hoću da po- 
đem dalje. U taj mi se čas pri- 
čini, kao da sam čuo nekakve 
glasove slične pjevanju. Poslu- 
šam bolje. I doista: do uha mi 
se donosili prekinuti glasovi 
pjesme i jedva čujna pratnja 
nekakve glazbe. Pođoh za tim 
zvucima. 

Uz drvenu se stijenu izloga 
okupila rpa ljudi i okružila ne- 
kakva pjevača, koji je stajao 
na nešto povišenom mjestu. 
Uza nj je sjedio uz nekakvu 
vrstu harmonike gologlav čo- 
vuljak i ljujajući se pri svira- 
nju pratio pjevača. Bio je to 
ovisok, krupan i ugojen čovjek. 
Debeli mu i rumeni obrazi ne 
odavahu ni najmanjeg traga 
bijede, a i odijelo mu nije bilo 
loše. On je čvrsto i ukočeno 
stajao na svome mjestu i sileći 
se, da licu poda što »uzvišeniji« 
izraz, mahao je rukama. Tek što 
sam ga malo bolje pogledao, a 
već mi zape pogled na izrazu 
njegovih očiju: nešto čudno i 
u isti mah odbojno, gotovo 
odvratno bilo je u njima; ne- 


kakva pritajenost, podmuklost, 
i podlost, kakvu tek katkada 
vidite kod pasa, kad su vam ne- 
šta skrivili, pa bježe u kut i 
stisnu se tamo od straha i po- 
kornosti. Kao da vam ispod 
svake trepavice šalje poniznu 
molbu, da se obazrete na nje- 
govu »bijedu« i da mu štogod 
— udijelite . . . 

Uđem i ja u rpu i stanem 
slušati. Pjevač je očito bio na 
vrhuncu svoga »ushita«. Njegov 
promukli i hrapavi glas ispunja- 
vao je zrak nekakvim nejasnim 
riječima. Počeo se klanjati na 
sve strane, digao obrve i oči, 
uzvisivao iznenada glas, a onda 
ga opet iznenada spuštao pa 
tiho-tihano pjevuckao — cvilio. 
Pri tom je na mahove sklapao 
vjeđe — utapljajući se sasvim 
u milju svoga čuvstva, — a me- 
ni se grešnome činilo, kao da 
on kroz njih škilji ogledavaju- 
ći i mjereći bakrenu snagu svo- 
jih slušatelja . . . 

Publika — ponajviše prljava, 
otrcanih kaputa i još otrcanijih 
hlača, s kratkim zemljanim lu- 
licama u zubima, koje se valjda 
vade tek onda, kad imaju da 
dadu mjesta kakvu zalogaju ili 
gutljaju, s rukama u džepovima 
i tupa pogleda slušala je ravno- 
dušno njegovu pjesmu. Uz prat- 
nju »organa« (glazbala) čas ja- 
če, čas slabije razlijegale se 
zrakom riječi »England . . .« i 
pratio ih uvijek isti kret oči- 
ju. . . Napokon podigne on sa- 


JUBILEJ NAJODLIČNIJEG ČEŠKOG KATOLIČKOG NOVINARA 


Među svim slavenskim katoličkim 
novinarima i publicistima, zauzima 
Ladislav Zamykal, glavni urednik 
katoličkog dnevnika »Našinec«, koji 
izlazi već 70 godina u Olumoucu u 
Moravskoj, posebno mjesto. On je 
valjda jedini, koji je povezao osobne 
veze sa svim slavenskim narodima, 
koji je proputovao sve slavenske 
zemlje (osim boljševičke Rusije), svu- 
da nastojao naći znanaca i prijate- 
lja i o prilikama i životu svakog sla- 
venskog naroda nastojao stvoriti iz 
neposrednog opažanja svoj vlastiti 
sud. Dolazio je više puta i k nama 
Hrvatima, i uvijek smo osjećali ra- 
dost, kad je bio među nama, jer smo 
u njem upoznali čovjeka, koji nas 
razumije, koji s nama ćuti i s kojim 
nas vežu isti osnovni slavenski i ka- 
tolički ideali. Proputovao je slaven- 
ski Balkan i možda ga je više nego 


k nama na jug privlačila samo Polj- 
ska, da poradi na tako potrebnom 
zbliženju između Čeha i Poljaka. 
Kod nas je uvijek veliko zanimanje 
pokazivao za pitanje hrvatskog ka- 
toličkog dnevnika, a i kod ostvarenja 
»Obitelji« dao je dragocjenih sa- 
vjeta, opažanja i upozorenja. Kadgod 
dođe u Zagreb (a sad ga već dugo 
nije bilo), eto ga najprije k Jeronim- 
skom Društvu, prema kojem poka- 
zuje uvijek posebne simpatije. I zato 
k njegovoj pedesetoj godišnjici ži- 
vota, koju je navršio 31. kolovoza 
prinosimo i mi svoje tople čestitke. 
Bog ga još dugo uzdržao čila i zdrava 
na korist svete stvari, kojoj je po- 
svetio svoj život! 

Slika desno : 

LADISLAV Z A M Y K A L, 
glavni urednik češkog dnevnika „Našinec" 
u Olomoucu 


svim glas i gromko i u isti mah 
»tužno« zaurla: 

»Oh, England, I won’t, for- 
get Thee!« (»Oh, Engleska, za- 
boravit te ne ću ja!« Podigne 
šešir i stade se klanjati na sve 
strane, onda opet ponovi isti 
stih, stavi ruku na srce i s du- 
gim, dugim »uzdahom« — svr- 
ši. Sad mu oči, koje su na ča- 
sak izgubile prvotni izraz, po- 
prime opet onaj moleći, poniz- 
ni izgled, glava mu se malo po- 
guri, i on stade u tom položaju 
nagnuvši se k publici sa šeširom 
u ruci. 

No još kod posljednjih riječi 
pjesme većina slušatelja znaju- 
ći, da će svršiti, i ne vadeći ru- 
ku iz džepova ni lulica iz usta 
poče lagano odmicati i ne oba- 
zirući se više na nj . . . 

Ja se kod toga sjetih naše 
»Oj divne mi Dalmacije! . . .« i 
čudne me misli zaokupiše. Bi li, 
rekoh sam sebi, uz ovakve ži- 
votne uslove mogle i kod nas 
nastati iste prilike? Bi li se i 
naša publika, kad bi imala svo- 
je ulične pjevače, isto ovako 
ponijela pri ovoj ili kojoj dru- 
goj sličnoj pjesmi? . . . Jer ov- 
dje svakako nešto fali. Ili u te 
publike nema osjećaja za taj 
fatherland (otadžbinu), o kome 
im on, kako se činilo, tako odu- 
ševljeno pjeva, ili u njegovu 
srcu nema onoga, što mu rije- 
či govore . . . Nešto fali. To 
osjećaš ti, to vidiš, da osjeća i 
ta publika, i zato bezbrižno od- 
lazi dalje ... M. A. MIHOLJEVIĆ 



(Nastavak) 


NAŠE PUČKO KAZALIŠTE 


Ali tim više profanih kazališnih djela nalazimo 
u Dubrovniku od XV. do XVIII. stoljeća: vrsni 
auktori, kao M. Vetranović, N. Nalješković, M. 
Držić i drugi, pišu čitav niz pastirskih igara i 
veselih plautovskih komedija, u kojima je i puk 
uživao, naročito u djelima Marina Držića naj- 
većeg komediografa stare dubrovačko-dalmatin- 
ske knjige. No s druge strane, u ponosnom i 
aristokratskome gradu sv. Vlaha teatarske pred- 
stave postaju sve ekskluzivnijom zabavom 
otmjenih krugova, pa puk sve manje sudjeluje 
u njima: ako je i gledao god. 1628. na trgu pred 
kneževskim Dvorom Gundulićevu »Dubravku«, 
alegorijsku pastoralnu glumu, koja je radi svoje 
patriotske tendencije uvijek savremena, a i uni- 
kum u tadašnjem evropskome »larpurlartisti- 
čkom« teatru, zacijelo je »kmet« teško mogao 
zaviriti na »pirne drame «ili »komedije«, koje su 
se doskora, u XVII. stoljeću pretvorile u cifra- 
ste klasične i mitološke romantične tragikome- 
dije, a »gospari« preniješe ih u zatvorena kaza- 
lišta i privatne kuće, dok u drugoj polovini XVII. 
vijeka naglo ne iščezavaju, s političkim i eko- 
nomskim propadanjem stare republike. Uporedo 
s tom pojavom, možemo u dubrovačkim gluma- 
čkim »Družinama« XVII. i XVIII. vijeka (tada 
igraju Moliere-a) zabilježiti prve organizirane, 
gotovo profesionalne kazališne trupe kod Sla- 
vena uopće. 

Otada, pa do danas, nije više bilo kod Hrvata 
pučke glume velikoga stila! 

Kad su u XVII-tom vijeku došli u Zagreb je- 
zuiti, morala je s njima doći i tipična jezuitska 
»školska drama«, koju su njihovi đaci prikazi- 
vali većinom u auli zavoda pred malim brojem 
biranih uzvanika latinskim jezikom ili kajkav- 
skim lokalnim govorom, a rjeđe na trgu. Od 
ovih posljednjih predstava namijenjenih širim 
slojevima vrijedno je spomenuti kasniju (1702) 
dramatizaciju poznate hrvatske tradicije o braći 
»Čehu, Lehu i Mehu«, (koji su navodno doveli 
Hrvate u današnju domovinu), te neke manje 
jezuitske misterije i pasijske igre za puk, čime 
su se zapravo u sjevernim hrvatskim stranama 
bavili još ranije Pavlini na način mnogo bliži 
puku. 

Na školsku dramu nadovezuju se komedije 
vrlo darovitoga ex-pavlina i prebendara crkve 
sv. Marka iz jozefinskih vremena Tituša Brezo- 
vačkoga (1757. — 1805.), koji je svoja prava pu- 
čka djela građena doduše prema savremenoj ko- 
mediji, zadahnuta prosvjetiteljskim duhom, ali 
puna svježeg humora i originalnih lokalnih ti- 
pova, stvarao već po svome temperamentu za 
široke slojeve, sanjajući očito o pozornici im- 
proviziranoj nasred sajma ili proštenja. Ali na- 
žalost niti njegov »Sveti Alexi« niti interesantni 
»Grabancijaš dijak«, koji se smatra prvim i 
najboljim djelom kajkavske regionalne litera- 
ture, te je bio kasnije mnogo puta prerađivan 
(pri čemu su neki htjeli da iz njega načine hr- 
vatskoga Fausta!) ne iziđoše mu iz strogih zi- 


dina gornjogradskih, dotično kasnijih kaptol- 
skih ili njima sličnih odgojnih zavoda, gdje još 
uvijek često zamijenjuju prašni arhiv sa elektri- 
čnom rampom, ne gubeći ništa od svoje svježine. 
Pred puk su ih možda iznijeli tek kanonički slu- 
ge, nakon večernje, uz vino, u kurijama, koje su 
uz lakrdije putujućih komedijaša bile još dugo 
i dugo jedini pučki teatar Hrvata . . . 

To je dakle bio izvor intimne, društvene po- 
zornice kod Hrvata. I brzo se širila, kao ustuk 
profesijonalnome kazalištu koje je u to doba 
potpuno njemačko, odnosno (operno) talijan- 
sko. Više pisaca na pr. Mikloušić, zatim Jandrić 
i drugi, nastojali su da u svrhu prosvjećivanja 
naroda i podizanja domaćega jezika, stvore i 
štampaju repertoar kajkavskih gluma za dile- 
tantske pozornice. 

Naročito »ilirski» preporod Ljudevita Gaja i 
drugova (započet 1830-34) uvidio je, kako je 
moćno sredstvo patriotske i kulturne propa- 
gande kazalište, pa dok su na jednoj strani po- 
žrtvovni i rodoljubni diletanti, zvani »dobro- 
voljci«, omogućivali mučno stvaranje profesio- 
nalnog hrvatskoga kazališta u Zagrebu (prva 
originalna nova hrvatska drama: Kukuljević: 
»Juran i Sofija«, g. 1840., prva hrvatska opera: 
Lisinski: »Ljubav i zloba«, g. 1845.), dotle su 
se s druge strane svuda osnivala diletantska dru- 
štva, da glumom, pjesmom i tamburicom šire 
»ilirsku misao«. Za ovakva društva, koja, na- 
ravno, okupljaju plemstvo, svećenstvo, činovni- 
štvo i građanstvo, a nikako puk, počinju Iliri 
izdavati godine 1841. »izbor igrokazah ilirskoga 
kazališta« (Grizelidu, Fridolina i t. d.). 

•Po svim hrvatskim krajevima niču otada kroz 
čitavo XIX. stoljeće diletantska mala društva, 
koja su u buđenju narodne svijesti kod građan- 
skih slojeva i opiranju germanizaciji stekla ne- 
ospornih i velikih zasluga, ali u umjetničkom i 
pučko-teatarskom pogledu nisu imala nikakvih 
ambicija. Jedina im je svrha bila zabava i patrio- 
tizam, za samu teatarsku stranu slabo se ma- 
rilo. I tako je to ostalo kod nas gotovo sve do 
iza svjetskoga rata. Diletantskih društava i nji- 
hovih priredaba bilo je vrlo mnogo: čitaonice, 
glazbena društva, vatrogasci, škole, a osobito 
katolička društva svake ruke, neprestano glume 
na sve strane. Repertoar im sačinjavaju: po koja 
patriotska, diletantski skalupljena stvar, roman- 
tične »ganutljive« drame njemačke provenien- 
cije, konverzacijona »salonska« komedija pre- 
vedena ili imitirana prema francuskom, djela 
lokalnih provincijskih »autora«: apotekara, bi- 
lježnika, učitelja. Svi noveliste i pjesnici ove 
epohe osjećali su se dužnima da pišu za ovakav 
teatar (Nemčić, Jurković i t. d.), ali bez naro- 
čita uspjeha. Često se čak i štampa tu i tamo po 
koja gluma, ali većinom minimalne vrijednosti. 
Sve je to malo po malo kvarilo do kraja ukus 
šire publike mjesto da ga podigne. 

Kod katoličkih je društava u tom pogledu još 
najgore: izvode se patetične i hladne retorske 

drame s religioznim sadržajem; anemični i sla- 
dunjavi moralizatorski »igrokazi«; plitke i ne- 
duhovite lakrdije: sve »prerađeno« bez ikakva 
kriterija ni izbora sa tuđih jezika ili napisano ad 
hoc perom nekoga svećenika, časne sestre ili 
gospođe, koji su svakako imali najbolju namjeru, 
ali teatarske spreme ni za lijek. Stil i forma svih 
tih predstava bio je, kako ono Francuzi kažu, 
»patronažski«: neukusan, pretjeran, izvještačen. 
Vrhunac težnja su papirnate kulise i bengalska 
rasvjeta. Kroz čitavo to vrijeme nema puk sreču 
da vidi niti jednu pravu i vrijednu pučku glumu. 
Ipak međutim stiču golemu popularnost u širim 
slojevima dvije glume, koje zapravo ne spadaju 
u pravi pučki teatar, a i napisane su od dvaju 
profesionalnih Talijinih službenika: to su ču- 
veni »Graničari« glumca Josipa Freudenreicha 
(premijera g. 1857.) i »Hasanaginica«, lirska dra- 
ma rijetke ljepote i literarni biser Milana Ogri- 
zovića, dramaturga Narodnoga Kazališta u Za- 
grebu. (Premijera g. 1909.). Ta dva djela, naro- 
čito manje literarni »Graničari« sa svojom senti- 
mentalnošću, rodoljubnom notom i lakim hu- 
morom, doživješe za naše prilike fantastičan 
broj izvedaba po svim krajevima, gdje ima Hr- 
vata čak i u Americi, i prodriješe uistinu po- 
svuda među puk, pa i na selo, kamo su ih nosile 
putujuće družine i domaći diletanti. Tako su to 
jedine dvije naše predratne pučke glume, koje 
su to ime zavrijedile, premda ni njihova koncep- 
cija nije u stilu pučkoga teatra. K njima bi tre- 
balo pribrojiti manje poznato, ali u smislu pučke 
glume mnogo zanimivije, premda naivno, djelo 
istoga Freudenreicha, čarobnu glumu: »Crna 
kraljica« ili »Prokletstvo na Medvedgradu« (pre- 
mijera 1858.), koja je za ondašnje prilike vrlo 
intuitivno pogođeni tip pučkoga teatra za široke 
slojeve, pa su je isti uvijek oduševljeno posje- 
ćivali. Bilo je doduše kroz to vrijeme i drugih 
djela, koja bi bila mogla omiljeti puku, na pr. 
Bogovićev »Matija Gubec«, ali prilike im nisu 
pogodovale, i ostalo se na granici »Graničara«. 

Religiozna ideja, taj alfa i omega svakoga te- 
atra velikoga stila, inspirirala je konačno u ma- 
lome selu Vrbovcu g. 1913. prikazivanje »Muke 
Kristove«, najuzvišenije i najpopularnije trage- 
dije sviju vremena. Tu je konačno uistinu puk 
glumio puku motiv, koji mu je najbliži i naj- 
miliji, pa se otuda mogao razviti čitav jedan po- 
kret za obnovu našeg pučkoga teatra. Premda 
stvar nije bila ispravno zamišljena: u maloj dvo- 
ranici izvodio se slabi tuđi tekst imitirajući for- 
mom i opet profesionalni teatar, pa cjelina nije 
nikako ispunjala uvjete pučke glume, ipak je 
to prikazivanje imalo velikog odjeka u puku. 
(Isto se može reći za seljačko izvođenje »Muke« 
u selu Babinoj Gredi god. 1923., te još u nekim 
selima.) Odlaskom poduzetnog župnika Pavu- 
nića i tadašnjega kapelana M. Ivšića, prikaziva- 
nje je prenešeno iza rata u Koprivnicu i tu se 
još nedavno držalo. Kad je riječ o seljacima kao 
glumcima, napominjem, da je netko doveo g. 
1926. u zagrebačko kazalište seljake, gdje su pri- 
kazivali, i to vrlo spretno, »Prigorsku svadbu«, 


t. j. svoje narodne običaje kod vjenčanja. No to 
je bila etnografska izložba za građane, a ne pu- 
čki teatar! Mnogo je interesantnije spomenuti, 
da su prošloga Uskrsa (1934.) u nekim selima 
okolice Zagreba župnici uveli u samoj crkvi pri- 
kazivanje Muke Spasiteljeve ili Križnoga puta 
u živim slikama praćenim komentarom propo- 
vjednika. 

Novo jedno gibanje, ozbiljno zamišljeno, budi 
se međutim u hrvatskim katoličkim krugovima, 
da pitanje pučkoga teatra definitivno makne s 
mrtve točke. Inspirirani evropskim primjerima, 
studijom R. Rollanda, djelima i trupama Gheona, 
Blachette i drugih silaze na zapuštenu njivu kri- 



OVOGODIŠNJI HRVATSKI HODOČASNICI U LURDU 
__ (od 10. do 20. kolovoza o. g.) 

tičar dr Ljubomir Maraković i književnik dr Ve- 
limir Deželić mlađi. Prvi svojim studijama u Hr- 
vatskoj Prosvjeti, sabranima kasnije u knjizi 
»Pučka (nestručna) pozornica«, (Izdanje Društva 
sv. Jeronima, Zagreb, 1929.) ustrajno bistri poj- 
move i razglaba teoriju jednog novog i pra- 
vog pučkoga teatra, simpatizirajući očito s Ghe- 
onom, koji je u to doba senzacija dana. Dr Ma- 
rakovića podupire praktičnim člancima iz svo- 
jega iskustva jedan spretni radnik na seoskoj 
pozornici prof. A. Matasović, koji je inače za- 
služan za prijevod i izvedbu više vrijednih djela, 
u prvom redu Calderonovih. A dr V. Deželić iz- 
nenađuje god. 1923., prigodom Euharistijskoga 
kongresa, izvedbom »Posvetilišta Abramova« 
starog dubrovačkog misterija, koji on sam je- 
zično obnavlja i stilski režira sa ansamblom od 
250 osoba pod vedrim nebom. Uspjeh je bio van- 
redan. Pod njegovim direktnim dojmom pripre- 
mila je malo iza toga preparandija kao školsku 
predstavu Držićev misterij-pastoralu »Od po- 
roda Jezusova« iz XVI. vijeka. (Svršit će se.) 

VOJMIL RABADAN 


689 





FILMSKE GLUMICE I MODA 


Mnoge dame idu u kazalište 
i kino samo da se nagledaju 
novih haljina, ali nesamo kod 
publike, koja posjećuje kazali- 
šte i kino, nego i kod glumica, 
koje igraju. Mnoge se filmske 
glumice napose natječu, kako će 
svojom novom modnom kreaci- 
jom iznenaditi svoju publiku, te 
svojim haljinama posvećuju na- 
ročitu pažnju. Nabavljaju ih kod 
najglasovitijih modistica, a i sa- 
me stvaraju modu prema vlasti- 
tim hirovima i ukusu. Neke film- 
ske glumice vole da se pojav- 
ljuju samo u nekim svojim omi- 
ljelim haljinama, koje im po nji- 
hovu mnijenju i bojom i stilom 
najbolje pristaju; a s haljinom se 
usklađuje i uređenje čitave po- 
jave, pitanje čitave garderobe. 
— Zanimljivo je čuti, što o svo- 
joj garderobi govori poznata 
filmska glumica Dolores del Rio. 
U jednom izvještaju izjavila je 
ovo: 

»Ja bih na svoju garderobu 
mogla mirne duše da stavim ta- 
blu s natpisom: »Jednostavnost 
prije svega!« Smatram, da je je- 
dnostavnost najvažniji uslov 
istinske elegancije! Uostalom, ta 
osobina je važna i u drugim ma- 
nifestacijama života. Moja cijela 
individualnost je okarakterisana 
jednostavnošću. Kosu nosim uvi- 
jek po najjednostavnijim propi- 
sima mode; glatko je češljam 


unazad i na sredini je dijelim. 
Nakit ćete vrlo rijetko vidjeti 
na meni. S vremena na vrijeme, 
kad sam pozvana na ručak ili 
večeru, nosim prsten, a osim to- 
ga prstena neobično volim i je- 
dan antikni broš . . . Danju naj- 
rađe idem u sportskom odijelu. 
Bijelo i svijetlo-sivo su mi omi- 
ljene boje, ali ove godine zelena 
i sura boja dominiraju u mojoj 
garderobi. Volim haljine engle- 
skog kroja i kod svojih večer- 
njih toaleta se staram da imaju 
enlesku liniju. Najviše volim od 
ogrtača jednostavni engleski 
ogrtač, koji ravno pada dolje i 
ima široke rukave . . . Većina mo- 
jih večernjih haljina su engles- 
kog kroja, a ja mislim, da se 
svakome za to dopadaju, jer su 
jednostavno krojene, ali su pra- 
vljene od najboljeg materijala. 
Dame misle, kad je materijal fi- 
ni i skupi, da kroj u svakom slu- 
čaju mora biti što komplikova- 
niji! A to je zabluda . . . Uvijek 
sam bila pristalica dugačke suk- 
nje, jer po mom mišljenju ona 
daje ženi pravu eleganciju i pra- 
vi je dostojanstvenom. Bez du- 
gačke suknje ne može se ozbilj- 
na žena ni zamisliti ... I u po- 
gledu šminkanja pazim da bu- 
dem jednostavna. Upotreblja- 
vam samo puder tamne nijanse i 
ruž žive boje. Neobično volim 
moderne šešire od filca, a često 
nosim svoj mali sportski šešir . . . 
Omiljelo krzno mi je hermelin, 
volim visoke ovratnike, koji uvi- 
jek daju lijep okvir licu ... — 
Kao što se iz svega ovoga može 
vidjeti, moja lozinka ostaje: je- 
dnostavnost.« 

Kućanstvo 

Kako se čuvaju kožni predmeti? 

Smiješaj 9 dijelova terpentina sa jed- 
nim dijelom kamfora, pa tim namaži 
kožne stvari. Tako ćeš ih sačuvati 
nesamo od plijesni, već i od miševa 
i štakora. Slično tome djeluje i rici - 
nusovo ulje. Samo se najprije mo- 
raju kožni predmeti valjano očistiti, 
a istom onda namazati tim uljem. 

Svježe cvijeće može se nedjeljama 
ouržati svježe u vazi, ako ga do- 
maćica svako veče poprska svježom 
vodom i ako se izjutra u vazu stavi 
malo šećera. Sasvim je razumljivo, da 
se cvijeće nikada ne smije suviše gu- 
sto poredati u vazi, jer na taj način 


nema dovoljno zraka i vode. Bolje 
je, ako se ima više cvijeća, raspodije- 
liti ga u više vaza ili čaša. 

Masna nečistoća, koja se sakuplja 
u rezervoarima za kanalizaciju, ta- 
njurima i ostalom posudu često za- 
daje domaćici vrlo mnogo brige. To 
je obično vrlo teško ukloniti sapu- 
nom, sodom i četkom. Odlično sred- 
stvo za uklanjanje masne nečistoće 
je petroleum. Nekoliko kapi petro- 
leuma dovoljne su da se sva mast i 
nečistoća odstrane iz posuđa. Petro- 
leumom treba namočiti krpu ili ko- 
mad vune i tako trljati suđe. Poslije 
trljanja prljavog mjesta treba jedno- 
stavno obrisati suđe i na kraju hla- 
dnom vodom oplakati. 

Mrlja od crnila na papiru, perga- 
meni i drugim dokumentima može se 
ukloniti na ovaj način: tri četvrtine 
puta savijenu upojku (bugačicu) met- 
ni pod papir, iz kojega želiš izvaditi 
mrlju. Zamazano mjesto natapaj ben- 
zinom, sve dok mrlja nestane. Poslije 
toga upojkom posuši papir i metni 
ga u prešu (između dvije knjige ili 
dva ravna predmeta), da postane gla- 
dak. — Mrlja od crnila najuspješnije 
se vadi sa papira po ovom receptu: 
rastopi u 2 i po decilitra vode 20 gra- 
ma natrium-hiposulfata (natron za 
fiksiranje). Mrlju od mastila trljaj 
ovom smjesom (pomoću komadića 
vate) pa osuši čistom upojkom. Ako 
je mrlja veća, upornija i starija, po- 
stupak treba nekoliko puta pono- 
viti. Ako je još ostala blijeda mrlja, 
može se izbrisati i lakom gumom. 

Jelovnik 

Masleno tijesto. Potrebne su ti ove 
stvari: 20 dkg brašna, 1 paketić pra- 
ška za pecivo, 15 dkg maslaca, 3 žlice 
vina ili sirćeta (octa), so, 2 žlice vrh- 
nja i 1 jaje. — Priređuje se ovako: 
Polovinu brašna, prašak za pecivo i 
maslac umijesi dobro na daski i osta- 
vi da počiva. Metni ostalu polovicu 
brašna na dasku, učini mu u sredini 
udubinu, dodaj vino ili sirće (ocat), 
vrhnje i jaje, te iz toga učini fino 
tijesto. Razvaljaj ga, nad ovo metni 
ono drugo tijesto i zatvori ga tako, 
da masleno tijesto dođe u sredinu. 
Slupaj ga dobro, okreni ga 5 — 6 puta, 
a zatim, nakon lupanja, ostavi, da 
dobro počine. 

Vegetarijanski moždani. Kuhaj u 
kipućoj slanoj vodi 35 dkg makarona, 
dok budu mekani, isplahni u hladnoj 
vodi i samelji na stroju za meso za- 
jedno sa 2 — 3 tvrdo kuhana jaja. Do- 
daj soli, papra, 2 žlice parmezana, 2 
sirova jaja i sve dobro izmiješaj. 
Dasku posipaj mrvicama, a od gor- 

nje mase pravi male hljepčiće, pova- 
ljaj dobro u mrvice i među dlanovima 
napravi lijepi duguljasti oblik. Zatim 
s obje strane ispeci u vrućoj masti. 

Šato od vina. Miješaj 6 žumanja- 
ka sa 18 dkg šećera, dodaj 34 1 vina 
razrijeđena sa nešto vode, možeš do- 
dati i žličicu brašna. Tuci na vatri, 
dok ne zakipi. I. M. 

Zdravlje 

Grožđe kao lijek. Grožđem se liječi 
želudac, crijeva, ulozi, reumatizam 
i t. d. Grožđe je izvrsno sredstvo za 
čišćenje krvi. Ono ima u sebi kali- 
jeve soli, natrona, kreča; ali ima naj- 
više grozdanog šećera. Liječenje 
grožđem treba preduzeti kroz tri tje- 
dna. Kroz to ćemo vrijeme uživati 
grožđe ili grozdov sok uz malo ora- 
ha. Na dan treba pojesti oko 2 kg 
grožđa ili soka od te količine grožđa 
sa mlijekom od badema. Uzimlju se 
mali obroci. Ljudi osjetljivog želuca 
neka zoblju grožđe ispljunuvši ko- 
štice, no neka se istodobno hrane i 
drugom biljevnom hranom. Namjesto 
bademova mlijeka uzima se i obično 
obrano mlijeko (Obers), a usto ra- 
ženi kruh. — Reumu i uloge liječi 
grožđe temeljito. I. Š. 

Prekomjerno znojenje. Mnogi 
(osobito ženske) osjećaju se nesret- 
ni zbog znojenja svojih ruku, kad 
se moraju da rukuju s nekim. Una- 
prijed osjećaju strah, jer nije prijat- 
na stvar rukovati se s nekim, čije su 
ruke vlažne. Obično se kod mlađih 
ljudi i djevojaka primjećuje to zno- 
jenje. Uzrok toga znojenja je ner- 
voza ili slabokrvnost — stoga mora- 
mo najprije posvetiti pažnju liječe- 
nju tih defekata, a onda preći na li- 
ječenje pojedinog dijela tijela, koji 
se znoji. — Za uzdržavanje od zno- 
jenja najvažnije je pranje u vrućoj 
vodi, a iza toga posipanje znojnog 
mjesta ovim praškom: Acidi sali- 
cylii, Aluminii usti a 5.0, Talci ven. 
dep. ad. 100.0, Alei Resedae gutt. 
tres m. f. D. S. prašak za posipanje. 
— Kod jakog znojenja, gdje ne bi 
pomogao gore spomenuti prašak, 
mora se upotrebiti radikalnije sred- 
stvo. Poslije pranja nogu namažemo 
Ili formalinom od 5 do 10 posto; kad 
se noge osuše, posipamo ih sa osu- 
šenim praškom od stipse. Čak i u ča- 
rape uspemo malo praška. L. 


Koja obitelj ne će žrtvovati 
10 DINARA 

za svoju djecu? A za te sitne novce 
njihova će djeca kroz cijelu školsku 
godinu redovito primati najljepši 
dječji časopis »MALU MLADOST«. 


TORBICE 

Fuzy-Kovoezi 

u svim veličinama 

TORBE Zl SPISE (AKTENTASE), NOVČARKE, TORBICE 

za dame i sve vrsti kožnate robe 
Sada : 

Nova zgrada Zaklade, 
ugao Ilice i baruna Jelačića. 


Sa sviju strana 

Rooseveltova majka počasni doktor. 

Pensilvansko sveučilište podijelilo je 
majci američkog predsjednika Roose- 
velta počasni doktorat iz književno- 
sti. Diplomu joj je predao rektor to- 
ga sveučilišta. 

Nagrada za najljepšu ruku u Pa- 
rizu. Iza kako su u Parizu podijelili 
nagradu za najljepšu ljubavnu pje- 
smu i iza kako je nagrađeno najljep- 
še pariško dijete, organiziran je na- 
tječaj za najljepšu ruku u Parizu. Vi- 
jeću, koje je imalo izreći sud u toj 
stvari, predsjedala je znamenita fran- 
cuska glumica Cecile Sorel. U natje- 
čaju je pobijedila Tonia Novaro. 

Najmlađi bračni par u Evropi. U 

francuskoj pokrajini Provansi, u je- 
dnom malom selu živi najmlađi bračni 
par u Evropi. Muž imade šesnaest 
godina, dok će žena tek u listopadu 
navršiti petnaestu godinu. Brak je 
zaključen još prošle godine naročitim 
odobrenjem predsjednika republike 
Lebruna. Mladi bračni par živi na- 
vodno vrlo zadovoljno. 

Najbogatija djevojka. Prije krat- 
kog vremena proglašena je za pu- 
noljetnu Dorida Dubova, kćerka po- 
znatog američkog milijunara i »kra- 
lja duhana« Duba. To je, kažu, sada 
najbogatija djevojka na svijetu. Kad 
su je proglasili punoljetnom, primila 
je na ruke 34 milijuna dolara, što 
znači trećinu cjelokupnog nasljed- 
stva. Razumije se, da najbogatiju dje- 
vojku svijeta čuva čitava četa tajnih 
policajaca, jer postoji bojazan, da 
bi je kakva gangsterska družba mo- 
gla oteti. Prigodom svoje 25. odno- 
sno 30. godine primit će Dorida osta- 
le dvije trećine nasljedstva. Inače Miss 
Doris Dube živi vrlo jednostavno i 
ni izdaleka onako, kako bi mogla 
prema svojem bogatstvu. 

U devedesetoj godini naučila čitati 
i pisati. U francuskom selu Vatre ne- 
davno je proslavila svoj 106. rođen- 
dan gđa Rozalija Rondeax, najstarija 
žena tamošnjeg kraja. Ona stanuje 
kod svoga najmlađega sina, kojemu 
je sada 76 godina. Gđa Rondeax je 
naučila čitati i pisati tek u svojoj 
devedesetoj godini. Ona je iza toga 
uvijek vrlo marljivo čitala novine i 
knjige, što još i sada čini, a da zato 
ne treba nikakvih naočara. 

Petgodišnja filmska zvijezda Char- 
lotta Temple dobivat će godišnje pre- 
ma novom ugovoru, koji su njezini 
roditelji sklopili sa Fox-filmom, — 
2,245.000 dinara. Ona će uglavnom 
igrati uloge djeteta otetog od gang- 
stera. 

Kozmetika stoji američke žene 2 
milijarde godišnje. Prema jednoj 
američkoj statistici Američanke po- 
troše 4.000 tona pudera, 52.400 kg 
kreme za lice i 2.387 kg rougea za 
usta. Jedna Američanka potroši pre- 
ma istoj statistici samo za šminku na 
godinu 307 dolara. Ujedno tvornice 
kozmetičkih sredstava troše godišnje 
na reklamu oko 20 milijuna dolara. 


& vcutt ^ofna/b- j 


1. Čiji su vladari u Evropi kao 
žezlo nosili koplje jednog svetog 
vojnika? 

2. Koje je redovnike odveo sobom 
u Ameriku Kristof Kolumbo na svom 
drugom putovanju? 

3. Kada i zašto ukinu papa red je- 
ronimovaca? 

4. Gdje je proveo zadnje dane ži- 
vota španjolski kralj Karlo V.? 

5. Po kojem je brojenju vremena 
pisao nadnevke svojih isprava bo- 
sanski ban Kulin? 

6. Kako se zvala žena Kulina bana? 

7. Kako se u starim dubrovačkim 
izrekama nazivlje bosanski ban Kulin? 


ODGOVORI IZ PROŠLOG BROJA 

1. Hrvatski je pjesnik Đore Držić 
(1461. — 1501.) zapisao dvanaest na- 
rodnih pjesama. 

2. Petar je Hektorović, hrvatski 
pjesnik s Hvara, posvetio svoje djelo 
»Ribanje i ribarsko prigovaranje i 
razlike stvari ine« Jeronimu Bertuče- 
viću, hvarskom pjesniku. 

3. Rimski grad Naronu u Neretvan- 
skoj krajini, kojeg se razvaline vide 
kraj sela Vida, nazivlje hrvatski na- 
rod Norin. Po narodnoj je predaji 
grad »žanorio« u zemlju, pa mu oda- 
tle ime. 

4. Klinčić kartuzijanski nazivlje se 
tako po samostanu Chartreuse, u ko- 
jemu su redovnici prvi gojili ovaj 
cvijet. 

5. Kosko bijaše zlo božanstvo sta- 
rih Grka. 

6. Kalikancari su sablasti, vukodlaci 
u novogrčkom narodnom vjerovanju. 

7. U narodnom vjerovanju mnogih 

evropskih naroda, osobito sjevernih, 
vještice se i druga maštovita bića vo- 
ze po uzduhu u situ. Engleski pjesnik 
Vilim Šekspir u »Macbethu« opisuje, 
kako se vještice u situ uzduhom 
voze. M. T. M. 


Pranje kose 

Vrlo je važno za njegu kose, čime se ista 
pere, zato valja osobitu pažnju posvetiti 
izboru sredstva za pranje kose. Kao oso- 
bito pouzdan za pranje kose jest 

Shampo - kosoper od Kopriva 



Pravi proizvod nosi zaštitni znak. 
Cijena dvostrukom obroku t. j. za dva 
pranja samo Din 3 —. Pošto tko unaprijed 
šalje Din 10*— dobiva listovnom poštom 
3 dvostruka omota po Din 3*— franko. 

Kaptolska ljekarna sv. Mariji osno- 
vana g. 1599. u Opatovini 7 
VLATKO BARTULIĆ, Zagreb, Dolac 
kraj Tržnice 

Za dobru djecu 


KRALJEVSKI VRT 


U palači, koja se nalazila sred kraljevskog 
vrta, rodio se Kraljević. A taj je vrt bio čaro- 
ban. Prije nego se Kraljević rodio, neki dobri 
duh prolazio je tuda i ostavio za Kraljevića bo- 
gati dar. Dahnuo je u svaku biljku, u svaki list, 
u svaku travku i potočić i šapnuo: 

»Vrtu! Dajem ti moć, da tjelesa učiniš 
zdrava i jaka, da duše učiniš pjesničke i dubo- 
ke, da srca učiniš poštena svima onima, koji 
budu živjeli na tvom suncu i u tvojoj sjeni i 
koji budu pili tvoju vodu i udisali tvoj miris.« 

Tako je vrt postao čaroban i čekao je da u 
svoje zelene ruke primi Kraljevića, da ga uspa- 
va slatkom ptičjom pjesmicom i da ga osvje- 
ži miomirisom svoga cvijeća. 

No Kraljević nije okusio blagodati svog vrta, 
jer su nad njim bdjeli strogi propisi vladanja i 
pretjerana briga za njegovo zdravlje. 

Kraljevski liječnici odredili su, da Kraljević 
ne smije šetati po vrtu više od dvadeset i pet 
časaka dnevno: na to je pazio štitonoša, koji 
je točno brojio časove s kronometrom u ruci. 
Pored toga Kraljević nije smio izaći iz dvorca, 
ako je toplina bila za jedan stupanj iznad ili 
za jedan stupanj ispod osamnaest ... i konjuš- 
nik ga je neprestano pratio gledajući na to- 
plomjer . . . Dadilji je bilo strogo naređeno, da 
ga ne smije izvaditi iz njegovih zlatnih kolica, 
koja su bila natrpana perjem sa grličjih vra- 
tova i zastrta gustim i dragocjenim zastorom 
od čipaka . . . 

Kad je Kraljević ponarastao, dadilje su bile 
otpuštene, a na njihovo mjesto dođoše odgoji- 
telji i učitelji . . . Vrt je bio sve ljepši i ljepši 
i htio je da pruži svoje čarobne ruke k dječa- 
ku; ali svaki put, kad je Kraljević želio da iza- 
đe u vrt, metereolozi i liječnici su vijećali i go- 
vorili: 

»Danas je padala rosa! Opasno je izložiti se 
vlažnom zraku!« 

»Danas puše vjetar! Kraljević bi se mogao 
nahladiti . . .« 

ilillllillllllllllilllllllllllllllllllllllllllllllllllllllllllllliiiiiilillii 

¥ Najteže je pronaći početak 
same bolesti! 

Glavno je kod svake bolesti sam početak, jer je 
svaka bolest u početku ozdravljiva. Često se događa, da 
čovjek dođe liječniku odmah, čim nešto osjeti, i ovaj 
mu konstatira, da mu je bolest već zastarjela, a da on 
sam o njoj nije ništa ni znao! Podmukle su bolesti. Radi 
toga najbolje je stalno paziti na zdravlje i spriječiti 
širenje bolesti, dok zapravo čovjek i ne zna još za nju! 
To je jedino moguće redovitim pićem čuvene 
RADENSKE mineralne vode. Osobito, ako se ne- 
lagodno osjećate, ali ako liječnik ne može ništa pronaći, 
a Vi osjećate, da Vam nešto manjka, odmah počnite 
redovito piti RADENSKU kiselicu! — Opširnu 
brošuru o Radenskim vodama dobijete badava: Kupa- 
lište Slatina Radenci. 

iiiiiiiiiiiiiiiimiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiimii 


U svibnju su govorili: 

»Miris lipa preveć je jak!« 

U srpnju: 

»Omara je prevelika!« 

U rujnu: 

»Zemlja je vlažna!« 

U studenome: 

»Ne može se izaći, kad sniježi . . .« 

I tako je Kraljević u cijelom svom djetinj- 
stvu bio sedam puta u vrtu ... i to s bezbroj 
strogih propisa i uz dugi, veličanstveni obred. 
Morao je nositi plave naočare, da mu ne bi 
smetala svjetlost; morao je imati u ušima smo- 
tak pamuka, da ga ne bi uzbuđivao žamor; ko- 
mornik ga je zaštićivao suncobranom, a ko- 
njušnik je išao pred njim i skupljao svaki list, 
koji bi pao na stazu, kuda bi imao proći Kralje- 
vić, ispravljao svaku vlat trave, koja se iz gre- 
dica pružila, i brisao prašinu sa svih okolnih 
grmova i okolnog cvijeća . . . 

Netom bi minulo dvadeset i pet časaka šet- 
nje, počasni odgojitelji i učitelji poveli bi ga u 
dvorac i vrata čvrsto zakračunali . . . 

No ipak je tu bio jedan dječak, koji je uži- 
vao sve blagodati čarobnog vrta! A to je bio 
vrtlarev sinčić, koji se rodio istoga dana, kad 
i Kraljević. 

Vrtlareva je žena držala svog sinčića kroz 
cijeli dan u vrtu. Dobra ženica i nije znala, da 
je vrt začaran ... da zapanjuje oči, daje duši 
pjesnički dar i oživljuje srce — ■. no vidjela je, 
kako je njezino dijete uvijek debeljkasto i ru- 
meno, živahno i veselo . . ., i u svojoj jedno- 
stavnosti nagonski je osjetila blagotvorni utje- 
caj vrta i neprestano je u njemu držala svoje 
dijete. 

Oh! Ni led, ni omara, ni vjetar nisu plašili 
njezina sina! Mogao je gledati i u sunce i slu- 
šati hiljadu glasova prirode! ... I u svakoj go- 
dišnjoj dobi otkrivao je kroz cijelo svoje dje- 
tinstvo neprocjenljivo blago i radosti kraljev- 
skog vrta . . . Valjao se po livadi i sitne su mu 
tratinčice pričale hiljade tajna iz carstva tra- 
ve i hiljadu brbljarija i spletaka zrikavaca i 
mravi. Znao je, kad će mravi čistiti mravinjak, 
da mogu unijeti boljeg zrnja, pobožno je pri- 
sustvovao popodnevnim koncertima gospodina 
zrikavca i gospodina čvrčka i smijao se nami- 
guši osi, koja se protiv svim zdravstvenim pro- 
pisima stiskala u pojasu, da se skoro prelomila. 

No kao trava sa livada sviđala su mu se i sta- 
bla sa njihovim lisnatim krošnjama i ravnim de- 
blima, koja su se protezala visoko gore put či- 
stih nebeskih prostora. Okretan kao vjeverica 
skakao je dječak od grane do grane i penjao se 
na najviši vršak. 

Stabla su bila puna ptica. Svaka je ptica imala 
svoje gnijezdo, svoju pjesmu i svoj posao. I 
dječak se nikad nije zasitio promatrajući njihov 
let, slušajući njihove pjesmice i diveći se njihovu 
življenju. Prva se budila ševa: pružila bi glavu 
iz gnijezda, da vidi, je li nebo vedro, pa bi to 

svojim oštrim poklikom odmah javila svima dru- 
gima . . ., a sve ptice, koje su znale letjeti, oti- 
snule bi se u laganu plavet i u ranoj zori klik- 
tale oštri i radosni pozdrav. 

»Dobar dan, sunce, plavetilo, prozirno nebo, 
dobar dan!« 

I svaka bi poletjela svojim putem, da traži 
zrnja, crvića i slame. 

Kad bi naveče na lipi slavuj započeo svoju 
pjesmu o svim najplemenitijim ljepotama na- 
ravi, ne bi se znalo, što je veličanstveni je: ili 
slađani miris lipe, ili hiljade nebeskih zvijezda, 
ili ona skladna ptičja pjesma, koja slavi Go- 
spoda . . . Vrtlarev je sin nepomičan slušao tu 
pjesmu, a srce mu je drhtalo u očekivanju no- 
vih blagodati, koje mu je svagdano poklanjao 
čarobni vrt. 

Eno ... na gredicama sitno sjemenje, koje je 
njegov otac posijao, otvara zemlju i pokazuju 
novo čudo: svaka vlat kao pobjedonosnu za- 
stavicu diže put visine svoj cvijet ... A bilo je 
svakovrsnog cvijeća: čednog i jednostavnog i 
načičkanog bojama i viticama i tananim, svile- 
nim nitima. 

Sate i sate ostao bi vrtlarev dječak uz bu- 
senje cvijeća, a zatim bi pošao prema jezeru da 
gleda, kako povjetarac češlja vrbama njihove 
duge kose. Do jezera je dolazio potočić, svjež 
kao snijeg, od kojega je nastao, i brbljav kao 
skitnica, — pa je pričao zgode sa svog putova- 
nja po brdu, između klisura, kroz mahovinu . . . 
kako je valjao kamenčiće i pravio vrtloge . . . 
Dječak je shvaćao šutljiv ponos jezera, koje je 
bilo tako mirno, da se i nebo udostojalo u nje- 
mu ogledati sa svojim plavetilom, sa svojim či- 
čkastim oblacima, rumenim zapadima i blista- 
vim zvijezdama. A voda se smiješila s hiljada- 
ma nabora, kad bi u nju s obale skočila nesno- 
sna žaba . . . 

Kad je Kraljević postao mladić, sakupi se sa- 
vjet ministara, profesora i generala, da uglavi 
nacrt svih stvari, , koje Kraljević mora da 
nauči . . . Morao je da nauči sve, što se onda 
znalo na svijetu! Jedan najslavniji prirodoslo- 
vac opisao mu je i nabrojio stotine i hiljade svih 
životinja, bilina i ruda, koje se nalaze na zemlji. 
Jedan ga je pjesnik uveo u sve tajne pjesništva 
i uputio u sastavljanje soneta i balade, u razne 
duljine stihova i razlike između ženskih i ju- 
načkih pjesama. Jedan ga je glazbenik učio gla- 
zbu po najnovijim školskim iskustvima, a jedan 
slikar boje i njihovu upotrebu, kad se želi ne- 
što naslikati . . . 

Taj jadni Kraljević morao je punih dvanaest 
sati dnevno da stoji prignut nad knjigama i da 
uči i uči i uči. Katkad bi čuo daleko biglisanje: 
to je pjevao slavulj; osjetio bi neodoljivi miris: 
to je bio mirisni pozdrav lipe; pogledao bi ta- 
nanu sunčanu zraku u zlaćanoj sobnoj prašini . . . 
i rekao bi: 

»Možda bi bilo lijepo sići u vrt . . .« 

»Nemamo suvišnog vremena, Visočanstvo! Ne 
smijemo gubiti vrijeme!« govorili su mu uči- 
telji. 


Nisu mu dozvoljavali niti da se na čas oda- 
zove slatkom pozivu prekrasnog vrta, nego su 
ga vodili na kopnene i pomorske vojne vježbe, 
na koncerte, u galerije starih i novih slika, u 
muzeje i na izložbe, a sve samo zato, da mu na- 
pune mladu glavu što većim znanjem . . . 

Vrtlarev je sin također postao mladić. No ča- 
robni vrt, koji je štitio igre njegova djetinjstva, 
pripravio je i odgoj njegove mladosti. 

Pomagao je svom ocu pri poslima u vrtu: 
kapao je, sijao, sadio i presađivao, zalijevao 



UČITELJ POUČAVA KRALJEVIĆA . . . 


i radio. U svom je radu naučio tajne crvenice, 
crnice, glinaste i pjeskovite zemlje; naučio je, 
na koji se način biljke hrane, kako dišu, kako 
rastu, cvjetaju i daju ljudima svoje plodove; 
naučio je tajne bilina, koje daju čovjeku sve, 
što mu treba: hranu, vino, voće, drvo za prav- 
ljenje pokućtva i lađa i niti za pravljenje odi- 
jela; naučio je njihovu ljekovitu moć i duboko 
upoznao sav njihov život. p. l. CARRARA 
(Svršit će se.) 

iiiiiiiiiiiiimiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiimiiiiii 

DA LI VAŠE DIJETE IMA U SVOJOJ KNJIŽNICI 
OVE KNJIGE: 

1. Perrault: TRNOVA RUŽICA. 

2. Zeyer: UKLETI PLOVCI. 

3. Zeyer: CAREVIĆ EVSTAF. 

4. Zeyer: KRISTIK. 

5. Perinić: DUGI MARTIN. 

6. Zeyer: SAMKO. 

7. Buts: LAŽNA KRALJICA. 

8. Martinović: POTKARPATSKE PRIČE. 

Sve su ove knjige prava radost za dobru djecu! 
Svaka je uvezana i bogato ilustrirana, a stoji samo 20 
dinara. Izdala ih je Knjižnica Dobre Djece, a naru- 
čuju se kod Uprave »Obitelji« u Zagrebu. 

y ka/c — 

Na kolodvoru. Neka gospođa sa 
djetetom dođe k vrataru te ga zapita: 
»Molim vas, kad polazi vlak za Po- 
povaču?« 

Vratar, (koji je ponešto mucav): 
»U Po-Popo-Popo-vaču u os-osam 
sati.« 

Gospođa (se udalji; ali nakon 
malo vremena dođe opet): »Molim, 
kada polazi slijedeći vlak za Popo- 
vaču?« 

Vratar: »T-t-toč-no u o-os-sam 
s-sati«. 

Gospođa (ode, ali za nekoliko 
časaka dolazi ponovo): »Kada, molim, 
polazi vlak za Popovaču?« 

Vratar: »P-pa r-ekao s-sam v- 
vam to v-već dva p-pu-puta, z-za-što 
me da-dakle j- još p-pi-pitate?« 

Gospođa: »Ta da, ja to već i 
znam! Ali moj Mirkec, moj sinčić, 
tako voli slušati, kad vi govorite« 

U ljekarni. Kupac: »Molim pra- 
ška za buhe.« 

Ljekarnik: »Za koliko, molim?« 

Kupac: »No, tako! Za nekoliko 
hiljada njih!« 

Čudno. Šegrt, (koji nosi nekoliko 
stolaca): »Pasji život! Hodam skoro 
^već dva sata, a nigdje klupe, da se 
malko odmorim!« 

Istina. Liječnik: »Ta ne plašite 
se, vaša bolest nije pogibeljna. I ja 
sam u vašim godinama imao istu bo- 
lest.« 

Bolesnik: »Da, ali ne i istog 
liječnika.« 

Dva prijatelja. Ivan (koji s Lu- 
kom spava u hotelu): »Ja ne mogu 
nikako usnuti. Grizu me stjenice!« 

Luka: »Onda zapali svijetlo! Kad 
te vide, dat će ti sigurno mira.« 

U gostionici. Gpst: »Konobaru! U 
mojoj juhi pliva sijeda vlas!« 

Konobar: »Neka gospodin opro- 
sti, ali ona lijepa crnka nije više ku- 
harica kod nas!« 

Obratno. Učitelj: »Dakle zapam- 
tite, djeco! Deva je koliko korisna to- 
liko i ustrajna životinja. Ona može 
po više dana da radi, a da ni kaplje 
ne pije!« 

Mali B i m b i: »O to isto može i 
moj tata, samo obratno! On može po 
•više dana da pije, a da ništa ne radi!« 


Dobro srce. »No, Ivice, jesi li se- 
stri dao štogod od jabuke?« 

»Jesam, mamice, ono najboljega!« 

»A što si joj dao?« 

»Koštice iz jezgre . . . Ako je seka 
stavi u zemlju, dobit će veliko stablo 
sa mnogo jabuka . . .« 

Vrlo žurno. »Gospodine direktore, 
jedan gospodin želi s vama govoriti 
i to vrlo žurno, jer se radi o životu 
i smrti.« 

»Za Boga, uvedite ga odmah k 
meni. Što želite, gospodine?« 

»Oprostite, gospodine direktore, 
htio sam samo inkasirati premiju za 
vaše osiguranje života.« 

Nedjeljni lovci. Vi ste mi rekli, da 
će zec ovuda proći u 10 i pol sati. 
Sada je već 10.40, a njega nikako ne- 
ma. . . Kakova je to točnost?« 

Kupovanje na otplatu, »čovječe, 
vas nikada nema kod kuće?« 

»Kako da vam objasnim točnije? 
Moja je žena kupila na otplatu gla- 
sovir, a ja automobil. Od toga vreme- 
na primamo trajno advokatske opo- 
mene i policijske pozive.« 

Na sudu. Sudac: »Vi ste dosad 
izazvali pet automobilskih nesreća. 
Nabrojite ih.« 

Optuženi: »Prva, druga, treća, če- 
tvrta, peta.« 


ŠAH 

Problem broj 34 



Bijeli matira u dva poteza. 

(K. Velde, Pirna). 


diHjađajo 


26. kolovoza: Na granici Saar- 
skog područja (koje treba u si- 
ječnju 1935. da glasuje, hoće li 
da pripadne opet Njemačkoj ili 
da ostane samostalno, kao što je 
iza svjetskog rata dosad sa svo- 
jom posebnom vladom) održao je 
Hitler veliku skupštinu, na koju 
je došlo i 80.000 Nijemaca iz Sa- 
ara. U isto doba održana je u 
Saaru druga skupština, na kojoj 
se 70.000 Nijemaca iz Saara iz- 
javilo protiv sjedinjenja s Nje- 
mačkom, dok u njoj vlada nasilni 
hitlerizam. 

27. Engleski nasljednik prijestolja, 
koji je anglikanske vjere, izja- 
vio je, da svijetu iz današnjih ne- 
volja može donijeti spas samo je- 
dna nova vjera. 

28. U Španiji rastu autonomistički 
pokreti: osim Katalonije, koja već 
ima svoju autonomiju, i Baskijske 
pokrajine, koja baš sada vodi 
najoštriju borbu za nju, traže 
još autonomiju i pokrajine Na- 
vara, Galicija i Asturija (nekada- 
nji španjolski nasljednik prijesto- 
lja imao je naslov princa od 
Asturije). 

29. Poljska je od novijeg doba u ve- 
likom prijateljstvu s Njemačkom, 
ali zabranjuje širenje i čitanje 
Hitlerove knjige »Moja borba« i 
knjige drugih hitlerovskih vođa. 


ISPADANJE 
KOSE 

bolesti kose, tje- 
mena, prhuti, svrbež 
itd. nestaju sigurno 
i brzo. Kosa opet 
poraste, korjen kose 
ojača upotrebom 

BILJEVNE 
ISCRPINE 
KOPRIVA 

Ci j e n a 1 bočici 
Din 20*— Proizvađa 

i stavlja u promet stara, god. 1599. osno- 
vana KA PTOLSK A LJEKARNA SV. 
MARIJE, Zagreb, Dolac kraj Tržnice, 
ljekarnik Vlatko Bartulić 



DOBRI J A N I ATLETA 



Ide čika, ide, ide 
i sve štapom maše, 
danas hoće da pogleda 
atlete — sportaše. 


>© 



Eno jedan diže kamen 
i težak i velik, 
ruka mu je čvrsta, snažna, 
tvrda kao čelik. 


© 



Bacio je teški kamen 
junački i smjelo 
i to ravno čiki našem 
na učeno čelo . . . 



Na zemljicu čika pade 
i čelo si drži, 
a atleta put daljina 
punom parom bježi . . . 


694 





PEDESETU GODIŠNJICU 
[IH0TVP9 


RODNA KUĆA IZUMITELJA 
LINOTVPA MEROEN TKALE RA 
U Hachtelu u Wurtemburgu 


Dolje : 

DOT J ER ANIJ I LINOT YP 
iz godine 1886. 


PRVI LjNOTYP IZ O. 1884. 


Lijevo: 


OTTMAR MERGENTHALER, 


STROJ, KOJI JE PROVEO 
PREOKRET U TISKARSTVU 


Jeste li već kada čuli ime Hnotyp? Niste? Onda 
valjda i ne slutite, kako se prave i slažu ova 
slova, koja čitate u našoj »Obitelji«. Ta eto slova 
lijeva iz olova i slaže jedno do drugoga ovako, 
kako su poredana u našim člancima, pripovije- 
stima, romanu, šalama itd., tiskarski stroj, koji 
se zove linotyp. -Naš suradnik ili urednik napiše 
članak, taj rukopis se odnese u tiskaru i preda 
slagaru, koji sjedi kod takvog stroja linotypa, 
pa čitajući rukopis tipka po tipkalu, koje je pred 
njim, slovo po slovo, a stroj sam iz rastaljenog 
olova, koje je u njem, lijeva tako slovo po slovo- 
Kad je redak pun slova, izbaci stroj cijeli redak, 
u kom se slova skupa drže, pa onda počne isto 
tako slaganje drugog retka. Linotyp dakle lijeva 
slova u retku skupa i zato se zove 1 i n o - typ 
(linija je redak). 

Prvi linotyp iž&mio je ravno prije pedeset go- 
dina 'Nijemac Ottmar Mergenthaler, koji se rodio 
g. 1854. ip Wurtembergu, ali je već sa 18 godina 
otišao u Ameriku, ondje stvorio svoj izum te 
ondje god. 1899. i umro. Njegov izum ubrzao je 
silno tiskarski rad, te je linotyp postao najvažniji 
tiskarski stroj na cijelom svijetu. I kod nas čita- 
oci katoličkog dnevnika »Hrvatske Straže« više 
puta imadu prilike čuti za linotyp, jer se baš 
sada sabiru prinosi za nabavu trećeg linotypa, 
koji je još potreban za tiskanje tog dnevnika. 
Tri linotypa imadu pune ruke cijeli dan posla, 
da za takav dnevnik slože sva potrebna slova, 
i za svaki broj, naše »Obitelji« jedan linotyp mora 
pa dva dana u tjednu marljivo da radi, da za nju 
složi sva potrebna slova. 


izumitelj linotypa, u svojim 
mladim godinama, kad je radio 
na izulnu tog važnog stroja za 
slaganje slova 


STROJ ZA SLAGANJE 
SLOVA ZA LITOGRAFSKI 
TISAK 

Izumio Ch. T. More, izradio 
Mergenthaler g. 1877. 


Oore: 


OVAKO IZGLEDA NAJNOVIJA 
n VRST LINOTVPA 


Hustrovani tjednik . Obitelj ‘ izlazi svake nedjelje. Pretplata 30 Din na tri mjeseca, za inozemstvo 4 dolara godišnje. Pretplata se plaća unaprijed 
Rukopisi se ne vraćaju. . Obitelj * izdaje Konzorcij Kuća Dobre Štampe. Za izdavača i uredništvo odgovara Dr Josip Andrić, glavni urednik m Obitelji m 
Zagreb, Trenkova 1. Adresa uredništva i uprave .Obitelji* : Zagreb, Trg Kralja Tomislava 21. Telefon 54-17. Ček. rač. pošt. šted. br. 33.536“ 
. Obitelj “ se tiska u Tiskari Narodnih Novina u Zagrebu. Za tiskaru odgovor a V. Kirin, Deželićeva ul. 2. 





RAZNE SLIKE 

IZ 

DOMOVINE 


PROSLAVA 50. GODIŠNJICE MISNIŠTVA JAKOVA DMINIĆA. 
PREPOŠTA STOINOG KAPTOLA UKRKl', NA SVETOM KSAVERU 
KRAJ ZAGREBA 26. KOLOVOZA O. Q 
Rođen je 19. veljače g. 1860. u Vrbniku, zaređen za svećenika g. 1874., g. 1910« Imenovao 
od biskupa Mahnića kanonikom u Krku, a g. 1929. prepozitom 


NADBISKUP KOADJUTOR 
DR ALOJZIJE STEPINAC 
U SV. IVANU ZELINI PRIGODOM 
ZAKLJUČKA PUČKIH MISIJ A 
DNE 25. KOLOVOZA O. G. 
Foto Poldrugač, Sv. Ivan Zelina 


POGLED NA ŽUPNU CRKVU I ŽUPNI DVOR U SVETOJ 
KLARI KOD ZAGREBA 

Desno: GLAVNI OLTAR SV. MIRKA U ŽUPNOJ CRKVI 
U ŠESTINAMA KRAJ ZAGREBA 


DJEVOJAČKO DRUŠTVO SRCA 
ISUSOVA U ŠESTINAMA PRIOODOM 
POSVETE SVOG DRUŠTVENOG 
BARJAKA Foto Bratić, Zagreb 



